text:
Abayi nganxanye ngoMalema - Umbono
2013-01-14 16:38
Cape Town - Owabe engumholi we-ANC Youth League uJulius Malema uthi abangani sebemziba sengathi unesifo sochoko njengoba ebhekene nezinkinga futhi elandelwa ngabaqoqi bentela.
Ekhuluma ngempelasonto uthe osomabhizinisi abakade bengabangani bakhe nabo sebembalekele futhi bazokuba ngofazi boMbuso ecaleni abhekene nalo, lokusebenzisa budedengu imali.
Namanje uMalema uthi ayikho imali ayamukela ngokungemthetho.
Sibuze abafundi bethu ukuthi ngabe bakholwa wukuthi usengabuya yini uJuju....nazi ezinye izimpendulo zabo:
UCtheh Babah Mveloh Mavovo uthe: Uzovuka noma kungeke kusafana nakuqala ngoba akazalwanga yipolitiki angicabangi ke ukuthi ikhona into engamvimba uma engayeka ukubalisa bese ekhanda kabusha impilo yakhe.
Akahlukane no-ANC kusa kuhle nje, bese bonke abantu bayafunda kuye bayeke ukumgxeka ngoba ube isibonele kubantu abaningi ngokuthi uba njani uma ungahloniphi, ungakwazi ukuzithoba kubantu abadala.
UStix Nene uthe: UJuju kumele azinuke amakhwapha yena uqobo ngalesi simo abhekene naso.
Isalakutshelwa sibona ngomopho mfokaMalema.
UMbongiseni Mazibuko uthe: Ingane engenanhlonipho njengaye, ibanebhadi elihlula izinyanga nabathandazi.
Kuphelile ngaye akakhohlwe.
ULindani John uthe: Mina ngohlale nginaye ngepolitiki yakhe enhle ecacile, ipolitiki elwela umuntu omnyama nohluphekayo.
Angingene ebubini abenzile, umthetho uzodlala indawo yawo, kodwa kungcono yena usheshe wavinjwa ekugangeni esemncane, kunalaba abagugela ukubo.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


c: text/html

text:
IDiploma kuChomee ezifundweni zeMediaComment on this story
FANELESIBONGE BENGU
UMCULI wakuleli odume ngokugqoka izigqebhe esiteji nodansa ngendlela eshukumisa igazi kwabesilisa, uChomee, uthweswe iDiploma ye-Media Studies, e-University of Johannesburg.
UThulisile “Chomee” Madihlaba (25) uthole lezi ziqu ngoMsombuluko emcimbini wokuthweswa kweziqu kwabafundi bakule nyuvesi.
Umphathi we-999 Music, isitebela aqopha kuso umculi wodumo lwengoma ethi Jiva Sexy, u-Arthur Mafokate, ubongele uChomee ngokuphumelela kwakhe.
“Kuyajabulisa ukubona abantu abasha bephumelela, kungaba sebhizinisini, ezifundweni zabo, emisebenzini nanoma yini abayenzayo,” kusho u-Arthur.
Kuyaziwa ukuthi u-Arthur usikhonzile isikole njengoba kwake kwabikwa ukuthi indodana yakhe, u-Arthur Jnr odume ngo-DJ AJ, ngaphambi kokuthi angene emculweni wathi akaphothule u-matric. Kuthiwa u-AJ waziphasa ngamalengiso izifundo zakhe kanti kumanje une-albhamu ye-house asanda kuyikhipha.
U-Arthur uthe ngeke abagxeke abaculi abangafundile ngoba lokho kungukuthanda kwabo.
“Ngeke ngisho ukuthi bayabheda abangayi esikoleni ngoba mhlawumbe basetshenzelwa yithalente labo futhi bayakwazi ukuphila,” kusho yena.
Eminye imibiko ithe uChomee uzoqhuba izifundo zakhe enze i-Honours.
UChomee akusiye yedwa umculi osanda kuphumelela kwezemfundo njengoba nomculi waseThekwini, uZakhele “Zakes Bantwini” Madide, muva nje eveze enkundleni yezokuxhumana nge-internet, iTwitter, ukuthi uphumelele izifundo zakhe kwezoMculo azothweswa iziqu zazo ngonyaka ozayo.
Nenkakha uSipho “Hot Stix” Mabuse usanda kuphumelela uMatric wathi usezokwenza izifundo ze-Anthropology.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.

robotstxt: allowed

filter: keep


text:
Iphoyisa lisenkantolo ngelokugqekeza
2011-02-09 16:48
Johannesburg - Iphoyisa elisolwa ngokuba yingxenye yokugqekeza e-ballistics laboratory livele kancane eNkantolo yeMantshi yaseBhayi, kusho amaphoyisa ase-Eastern Cape.
Icala likaSergeant Tando Tshazibana lihlehliselwe uLwesihlanu ukuze kuzokhishwa isinqumo ngesicelo sebheyili asifakile, kusho uWarrant Officer Christopher Else.
UTshazibana, 42, ubhekene necala lokwakha itulo lokuhlela ukugqekeza kuhlonyiwe nelokudalula imininingwane ngendawo engavunyelwe.
Amadoda amahlanu angena esakhiweni sase-Eben Donges eNorth End ngeSonto ebusuku, ngoJanuwari 9 bathumba onogada. Bakwazi ukucisha i-alarm base bengena kule-laboratory.
Leli qeqebana laya lapho kuhlolwa khona ukutshezi lwabantu, ulibofuzo nokunye.
Akulimalanga muntu kulesi sigameko kanti amaphoyisa aqagula ukuthi lezi zigilamkhuba bezifuna i-laboratory yamakhemikhali kuloandela ukubhaqwa kwezidakamizwa ezazivela eBrazil.
- SAPA


text:
Ubafake enkingeni owokuduba amabhasiComment on this story
MLUNGISI GUMEDE
BATHWELE kanzima abantu abasebenzisa ezokuthutha umphakathi eMpumalanga, eHammarsdale, ngemuva kokushuba komkhankaso wokuduba amabhasi odala ukuthi abagibeli babe ngondingasithebeni ezitobhini ngenxa yokushoda kwezinto zokuhamba.
Kusukela kuqale lo mkhankaso emasontweni adlule ngemuva kokuthi abanikazi bawo bekhuphule imali yokugibela, sekuhlale kunolayini abade erenki yamatekisi kule ndawo okwenza abantu abasebenzayo bafike sekudlule isikhathi emsebenzini.
Izingane zesikole ezifunda ezikoleni ezingaphakathi elokishini ziyaphoqeleka ukuthi zihambe ngezinyawo ngoba zigwema ukulinda isikhathi eside ezitobhini. Osomatekisi basebenza kanzima bezama ukuthutha abagibeli kulandela isiteleka samabhasi.
Ilungu lomphakathi, uMnuz Sakhile Khoza, lithe iyabahlukumeza indaba yokuduba amabhasi ngoba idala ukuthi zishode izinto zokuhamba endaweni.
“Iningi labantu selihamba ngamatekisi ngenxa yomkhankaso wokuduba amabhasi, nosomatekisi abanazo izimoto ezanele ukuhlinzeka umphakathi ngosizo,” usho kanje.
NgoLwesihlanu olwedlule kushiswe ibhasi okubikwa ukuthi belinezinyanga ezine lithengiwe ngo-R1.2 million.
Okhulumela inkampani yamabhasi uMnuz Pete Cronje uthe lesi sigameko basibikile emaphoyiseni.
Ukushiswa kwaleli bhasi kulandele isigameko sokuhlaselwa komshayeli webhasi edayisa amakhuphoni emasontweni amabili edlule.
Ngenxa yokushuba kwesimo, abanikazi bamabhasi sebeqashe onogada abaphelezela amabhasi uma ethwele abagibeli.
Yize amabhasi eqhubeka nokusebenza kodwa sehle kakhulu isibalo sabantu abawagibelayo. Imali yokugibela ibhasi esuka eMpumalanga iya eThekwini inyuswe ngo-R6.
Ikhansela lendawo uMnuz Nkosiphendule Dlamini lithe benza konke okusemandleni abo ukuthi basilungise lesi simo.
“Inkinga ekhona wukuthi sekungene nepolitiki kulolu daba yingakho kungelula ukulungisa isimo,” usho kanje.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Ama-Choice awathandeki impela - Umbono
2012-10-30 14:54
Cape Town - Imibiko yeSolezwe iveza ukuthi abantu abasha
kuleli bathi abawafuni nokuwabona amakhondomu kahulumeni abizwa
ngama-Choice njengoba bethi awekho ezingeni, awadlisi, enjalo nje
awasiphethe nesitayela.
Sibe sesibuza abafundi bethu ngalokhu sabacela ukuba baphawule ngaphandi kwale mibuzo:
Wena ngokwakho uyayikhetha ikhondomu oyisebenzisayo, yini oyibhekayo kuwona?
Yini ebalulekile kuwena, igama noma ukuzivikela?
Sikhumbuzo Man Ku Mondise: Mina anginankinga nama-choice inkinga yawo nje anuka kabi ngeke ngilinge mina, hhayi ngeke ngilunge iphunga elinje.
Thule Kleinbooi: Yingakho
igciwane lisazobhebhetheleka liye phambili. Awadlisi kwani? Abanye
baqhenya nje abanayo kwamali yokuthenga lawa abizayo. Kumina
ngoba sengikhulile ukuzivikela kubalulekile!
Nkosinathi Mzingelwa Ndebele: Into
ebalulekile wukuzivikela kodwa-ke, ikhondomu kahulumeni ayikho
eqophelweni noma ayikho emgangathweni ophezulu: iyanuka, yenza wenyanye
ucansi noma yenza ucansi lunganambitheki, imane ibhamuke
ngokuphangisa.
Ungaya ecansini ngalekhondomu yobe uyidonsela amanzi
ngomsele, angiyifuni kwanhlobo.
Thandanani Ngidi: Ubuphukuphuku
nje lobo ukuyeka ukusebenzisa ikhondomu kahulumeni etholakala mahhala kodwa uye ocansini olungavikelekile ngoba awekho esitayeleni. Into ebalulekile
ukuvikeleka ezifweni hhayi lo msangano abawushoyo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
Disclaimer: INews24 iqhakambisa ukukhuluma
ngokukhululeka nokuzwakaliswa kwemibono eyahlukene. Lokho kuchaza ukuthi
imibono yababhali bezingosi eshicilelwe kuNews24, akuyona imibono yeNews24.
- News24


text:
UMotshekga udumele ngokuputshuka kwama-sms
2013-01-28 12:04
Johannesburg - UNgqongqoshe weMfundo eyisiSekelo u-Angie Motshekga uthe ngoMsombuluko udumele ngokuthi ingxoxo yangasese phakathi kwakhe nesikhulu seFirst Rand Bank uSizwe Nxasana ikhishelwe abezindaba.
"Siyaziqhelelanisa nalokhu kuputshuka ngenxa yokuthi kuyindaba ebucayi kanti sizocela ukuba kuphenywe ngayo," kusho uMotshekga esitatimendeni.
"Sithanda ukuxolisa nakuMnuz Nxasana ngaleli phutha."
Iphephandaba iSunday Times libike ukuthi uNxasana uthumelele uMotshekga umqhafazo ngoMsombuluko ngemuva kokuthi ingane imbize "ngongenangqondo" kwenye yezikhangisi ze"You Can Help".
"Ngiyabingelela ngqongqoshe. Ngiyalele iFNB ukuba isuse i-video ku-website yabo namhlanje ekuseni. Ngizophenya ukuthi kungani la ma-video egcine ephume ku-website. Ngixolisa kakhulu. Sizwe," kubhalwe lo mqhafazo.
Umkhankaso weFNB ubandakanya ama-video amaningi lapho izingane zesikole zifunda izinto ezingafisa ukuzibona kuleli lizwe.
I-ANC yawuhlaba kakhulu lo mkhankaso nokwagcina ngokuthi kube nomhlangano, owaphetha ngokuthi iFNB ixolise.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Azinasisekelo izinsolo ngo-MTN - Ramaphosa
2013-02-01 16:20
Johannesburg - Uphenyo oludonse isikhathi esingangonyaka luyakuphika ukusho kwenkampani yaseTurkish, iTurkcell eyathi kwaba nokugwazela ngesikhathi kuphasiswa umsebenzi wenkampani yezokuxhumana yakwa-MTN
Uphenyo luyikhiphe phambili inkampani yakwa-MTN kanye nalabo ababe beyizikhulu uPhuthuma Nhleko no-Irene Charnley, kusho usihlalo wakwaMTN uCyril Ramaphosa.
"Izinsolo zokugwazela ebezibhekene nezikhulu, azinaso isisekelo," echaza.
Inkampani yezokuxhumana eTurkish yafaka isikhalazo enkantolo yaseMelika ithi abakwa-MTN bathola imvume yokuqhuba umsebenzi, ngoba igwazile.
URamaphosa uthi inkampani yacela iJaji uLord Hoffmann ukuthi aphenye ngalezi zinsolo, bese zethulwa ngaphambi kwebhodi yenkampani.
"Ikomidi likaHoffmann lithi azinaso isisekelo izinsolo zeTurkcell, liqhubeke lathi inkampani isebenze ngendlela efanelekile ingephuli mithetho ebekelwe amabhizinisi.
AbakwaMTN bathi sebelindele ukuthi inkantolo ilichithe leli cala.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kushone 19 engozini yebhelunde elithwala abantu
2013-02-26 12:02
Luxor - Izikhulu zezokuphepha eGibhithe zithi okungenani izivakashi ezingu-19 zishonile ngesikhathi kuphahlazeka ibhelunde lasemoyeni elithwala abantu, pheceleni i-hot air balloon.
Lesi sehlakalo senzeke edolobheni iLuxor kanti abashonile bahlanganisa nabantu abadabuka eFrance naseBrithani nakwamanye amazwe.
Izikhulu zithi kube khona umlilo kanye nokuqhuma ngesikhathi ibhelunde lisemoyeni, lase liphahlazeka.
Idolobha iLuxor liqhele ngo-510km, eningizimu yaseCairo.
Intatheli yabezindaba ze-Associated Press ithi ibale izidumbu eziyisishiyagalombili, ebezithuthwa.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- AP


text:
Angiyidingi imali eningi - Umengameli
2012-12-10 16:46
Montevideo - UMengameli wase-Uruguay uJose' Mujica ubizwa ngomengameli ohlwempu ukwedlula bonke abanye emhlabeni, umengameli lona unikela u-90% womholo wakhe, anikelele abahlwempu.
UMujaca, 77, akaphili impilo ewubukhazikhazi, uhamba ngemoto eyiVW Beetle, ka-1987 futhi unetafula elithengisa izimbali emakethe.
Yena nonkosikazi wakhe uLucia Topolansky namanje basahlala epulazini labo ababehlala kulo, ngaphambi kokuthi aqokelwe esikhundleni ngo-2010.
Umengameli uthatha imali yakhe anikelele ngayo izinhlangano ezahlukene zabantu abahlwempu, nosomabhizinisi abasathuthuka.
Ngenyanga umengameli uhola u-R112 500, kodwa ugoduka kuphela no-R11 250.
"Ngiphila kahle ngale mali engigoduka nayo, baningi abantu abaphila ngokungaphansi kwalokhu mina engizicozulela kona."
"Angizizwa ngihlupheka. Uma ungenayo impahla eningi, asikho isidingo sokuthi usebenze kanzima ulokhu uzama ukuyinakekela," kusho umengameli.
Ngonyaka uMujica ugoduka no-R135 000.
UMengameli wakuleli laseNingizimu Afrika uJacob Zuma, ugoduka no-R2.6 million.
UNdunankulu waseBrithani uDavid Cameron, ugoduka no-R1.8 million.
UMengameli waseMelika uBarack Obama, ugoduka no-R3.3 million.
UNdunankulu waseKenya uRaila Odinga, ugoduka no-R3.5 million.
- Thola lolu daba luphelele kuDrum
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Uzovela kungcwatshwa intombi yakhe uPistoriusComment on this story
NGESIKHATHI umgijimi wakuleli u-Oscar Pistorius evela enkantolo ezocela ibheyili namuhla ngecala lokubulala, umndeni kaReeva Steenkamp uzobe uvalelisa kuye enkonzweni yomngcwabo okuzobe kukhona kuyona umndeni nabasondelene nawo kuphela ePort Elizabeth.
Namuhla kubhekeke ukuba igcwale ichichime inkantolo yasePitoli ngoba kuzobe kubhekwe ukuthi uyayithola yini ibheyili uPistorius.
Izolo ithimba labezindaba belikanise ngaphandle kwesiteshi samaphoyisa ePitoli lapho etoke khona uPistorius.
Bekunezintatheli ezibalelwa ku-20 zakuleli nezakwamaye amazwe lapho ezovela khona uPistorius eNkantolo yeMantshi ePitoli izolo.
Izintatheli zesiteshi sethelevishini saseMelika, iNBC, zincamele ukulala ngaphandle eduze kwenkantolo ubusuku bonke, zaqasha unogada ukuba azigadele imishini yokusebenza ukuze ingebiwa.
Lezi zintatheli zikanise kuleya ndawo kusukela ngezikhathi zantambama.
Intatheli yeSky News, u-Alex Crawford, ithe indaba yokuboshwa kukaPistorius ibhebhethekise okomlilo wequbula kanti iyona ndaba okuxoxwa ngayo eBritain.
“UPistorius ngumgijimi wama-Olympic odumile. Abantu bonke bethukile,” kusho uCrwaford.
Abashayeli bezimoto abebedlula ngasesiteshini samaphoyisa bebehlisa ijubane bebuka abezindaba. Oyedwa wabo umemeze wathi: “Oscar”, esho ebe edlula ngemoto.
UPistorius (26), osolwa ngokubulala intombi yakhe uReeva (29) waboshwa kwakhe ePitoli ngoLwesine ekuseni ngemuva kwalesi sehlakalo esishiye abaningi bemangele. – Intatheli yeSolezwe
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
UMusona noNale balimele
2011-03-07 07:28
Johannesburg – Abadlali beKaizer Chiefs, uKnowledge Musona noAbia Nale bazophuthwa umdlali wabo olandelayo njengoba bathole ukulimala emdlalweni wabe ne Free State Stars ngempelasonto, kubike i-Football365.co.za.
UMusona ukushwe kulomdlalo ekugcineni komdlalo emuva kokungqubuzana noKenndy Mweene, futhi umqeqeshi uVladimir Vermezovic uvumile ukuthi ulimele, futhi uzophuthwa umdlalo wabe we-Nedbank Cup neNathi Lions.
Futhi, kulindelwe ukuthi noNale angabikho kulomdlalo.
UNale ufakwe endaweni kaStanton Lewis emuva kwemizuzu ewu-72, kodwa kwafuneka ukuthi akishwe emuva kokudlala imizuzu ewu13 kuphela.
- News24


text:
Uzibulele obephoqwa ukuthi ashade umdlwenguli
2012-12-28 08:03
New Delhi - Intombazane, 17, yaseNdiya izibulele ngemuva kokuthi amaphoyisa eyifakele ingcindezi yokuthi yesule icala bese ishada nomunye wabadlwenguli bayo, kusho amaphoyisa.
Njengoba amaphaphu esaphezulu kulandela ukudlwengulwa kwesitshudeni ngamadoda ayisithupha ebhasini eNew Delhi ngenyanga eyedlule, lesi sigameko siphinde sagqamisa indlela amaphoyisa awaphatha ngayo amacala ahlobene nocansi.
Kuxoshwe iphoyisa elinye lamiswa ngendlela asingatha ngayo isigameko sangoNovemba 13 esifundeni iPatiala.
Le ntombazane itholakale ishonile ngoLwesithathu ebusuku ngemuva kokudla ushevu.
- Landela
IzindabaNews24 kuTwitter
- Sapa - AFP


text:
USexwale nowakwakhe bayahlukanisaComment on this story
INTATHELI YESOLEZWE
NGEMUVA kweminyaka ecela kwengu-20 uNgqongqoshe woMnyango wezokuHlaliswa kwaBantu, uMnuz Tokyo Sexwale nomkakhe, uNkk Judy Sexwale, beshadile, sebefake incwadi yesehlukaniso enkantolo.
USexwale uphumele obala ephephandabeni eliphuma ngeSonto, iSunday Times ngencwadi yesehlukaniso ayifake enkantolo lapho efuna kuqedwe ngomshado obuzoqeda iminyaka engu-20 namuhla.
USexwale encwadini efungelwe ebhalwe ngummeli wakhe, uphika izinsolo zokuhlukumeza umkakhe nokuthi nguyena imbangela yokuchitheka komshado.
Ummeli kaSexwale, uSolwazi Billy Gundelfinger, uthe bazochaza konke enkantolo ngezizathu eziholele ekupheleni komshado.
Ngakolunye uhlangothi ummeli wenkosikazi kaSexwale, uBeverley Clark, uthe uNkk Sexwale ubefisa lolu daba lokudivosa kwabo luphathwe ngesizotha kodwa lokhu ngeke kusenzeka ngenxa yokuthi uSexwale uyenqaba bafike esivumelwaneni sokuhlukaniselana ngezimpahla ngaphandle kokufaka izinkantolo emshadweni wabo ohlanganisa amafa.
UClark uthe uJudy ukholelwa wukuthi ubudlelwano bakhe noTokyo akubona obokunekelwa izwe. ngakolunye uhlangothi uGundelfinger uthe kuyadabukisa ukuthi uJudy ahubhuza amanga athi uthola amasentshana kuTokyo.
Ngokwencwadi esenkantolo uJudy ufuna umuzi obiza u-R70million, u-R3 million wokugcwalisa ifenisha, imoto ebiza u-R1 million ezoshintshwa njalo emva kweminyaka emihlanu, bese kuba u-R150 000 zinyanga zonke ukuze azinakekele.
Bobabili bamelwe ngabameli abahlonishwayo emacaleni esehlukaniso omtakabani kuleli.
Bashada ngo-1993 ngemuva kwesikhathi eside bethandana kusukela uSexwale esadonsa eRobben Island.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Umbani ushaye izingane zesikole
2013-02-13 07:45
Johannesburg - Abafana besikole abane abebeshaywe ngumphezulu enkundleni yekhilikithi eGoli, sebekhishiwe esibhedlela kanti abanye ababili kumbulwa kwembeswa kubo, kuthi abanye abathathu basesimweni esigculisayo, kusho oweNetcare 911 uMande Toubkin.
Izingane lezi zingeniswe eMilpark Hospital.
“Ababili abasesimweni esibucayi basegumbini labagula kakhulu kanti laba abanye basathola ukwelashwa," esho.
La bafana abayisishiyagalolunye, baseKing Edward
VII School eGoli, bashaywe ngumbani bezama ukumboza inkundla yekhilikithi, kusho okhulumela uMnyango wezeMfundo eGauteng uCharles Pahlane.
Baphakathi kweminyaka engu-16 no-18 ubudala.
- Landela
IzindabaNews24 kuTwitter
- SAPA


text:
Kuzofakaza udokotela kwelokudlwengula
2013-02-25 14:03
New Delhi - Udokotela waseSingapore owahlola isidumbu sentombazane eyadlwengulwa yiqulu labalisa e-India kulindeleke ukuba ethule ebufakazi nge-video ngoMsombuluko, kusho ummeli.
Umfundi oneminyaka engu-23 ubudala owadlwengulwa ngoDisemba wahlaselwa, washona ngemuva kokuba uhulumeni esemthumele esibhedlela saseSingapore ngemizamo yokumhlenga.
"Udokotela owahlola isidumbu esibhedlela saseSingapore uzokwethula ubufakazi enkantolo," kusho ummeli uV.K. Anand etsela abe-AFP.
Uthe abanye odokotela ababili baseMount Elizabeth Hospital nabo bazokwethula ubufakazi babo ecaleni elisenkantolo eNew Delhi.
Ubufakazi mayelana nokuhlolwa kwesidumbu kubalulekile ekutholeni imbangela yokufa, nokuthola ukuthi ukubulala kwabayinhloso yini.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
Luyaqhubeka enkantolo oluka-Oscar
2013-02-20 08:13
Cape Town - Umsubathi wakuleli osolwa ngokubulala, u-Oscar Pistorius, ubhekene nolunye usuku olunzima njengoba kuqhubeka isicelo sakhe sebheyili, kulandela ukubulawa kwentombi yakhe.
IMantshi uDesmond Nair ulihlehlisile leli cala ngoLwesibili ukunikeza amathimba asenkantolo isikhathi sokuphendula ngezincwadi ezifungelwe ezifundwe enkantolo, nokuthi abuze imibuzo.
UPistorius, nosolwa ngokubulala uReeva Steenkamp, nowatholakala eshonile emzini wakhe ePitoli ngoLwesine, uphinde walala ebaliwe kulandela usuku obelunomunyu enkantolo.
Isicelo sokuthi agcinwe esitokisini samaphoyisa eBrooklyn, sizophelelwa yisikhathi ngoLwesithathu.
UMbuso ubeke uPistorius icala lokubulala ehlelile, kodwa yena uyakuphika lokhu, uthi akufanele ngisho engabe ubekwe icala lokubulala.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Zimkhalele obanjwe nezidakamizwa ePMB
2012-11-30 08:15
Pietermaritzburg - Umkhankaso wokubopha labo abadayisa nabashushumbisa izidakamizwa kula maholidi uqale ngegiya eliphezulu ngesikhathi kuboshwa indoda, 40, enkabeni yedolobha eMgungundlovu.
Amaphoyisa alunywe indlebe ase elandela umkhondo.
Kuboshwe umsolwa, nokukholakala ukuthi owaseMbali, emkhankasweni lapho bekusebenzisana khona amathimba ePietermaritzburg Cluster
kanye neMountain Rise Drug Task Team, kusho okhulumela amaphoyisa uLiuetenant Joey Jeevan etshela iThe Witness.
Utholakale ne-whoonga ne-cocaine.
Lezi zidakamizwa zingadayisa u-R60 000 ngentengo yasemgwaqeni.
“Amaphoyisa akholelwa ekutheni lezi zidakamizwa bezizodayiswa kulona leli dolobha, zidayiselwe nezingane zesikole eMbali,” kusho uJeevan.
Umsolwa kulindeleke avele eNkantolo yeMantshi yaseMgungundlovu ngoLwesihlanu.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- The Witness


text:
Lezi zintokazi zikwenza ube Muhle
Uma nikhula njengabangani kunezinto eziba wumkhuba kini enikhonze ukuzenza ndawonye njengokuziphaqula nokuzicwala kugcine sekuphenduka umsebenzi noma ibhizinisi... Read Story
INLSA
Intokazi yaseMlazi isazimisele ngokuzinza kwiJoyous Celebration
Isiphalaphala seJoyous Celebration uNomthi Sishi sithi sizimisele ngokuzinza kuleli khaya laso lomculo elisha.Read Story
Limlethela inzuzo ikhono azalwe nalo
Ukuba wunkosikazi womculi akuzange kumenze alahle ikhono lakhe lokuthunga.Read Story


text:
Elikamengameli liphika umbiko
2013-02-14 10:05
Johannesburg - IHhovisi likaMengameli ngoLwesine lizwakalise ukuyiphika imibiko yabezindaba ethi uhulumeni wahluleka ukusiza indoda eyacela uMengameli uJacob Zuma ukuba ikwazi ukuthenga indlu.
"Kuyishwa ukuthi uMnuz Mali ufuna ukuduma ngokukhuluma amanga,” kusho okhulumela uZuma, uMac Maharaj esitatimendeni sangoLwesine ekuseni, ngaphambi kwamahora nje uMengameli ethule inkulumo yakhe ebhekiswe esizweni uma sekuvulwa iPhalamende.
Ihhovisi likamengameli beliphendula ngemuva kokuba uMzukisi Mali, waseGrahamstown, etshele abezindaba ze-eNews ukuthi uhulumeni wehlulekile ukumsiza.
"Esicelweni sakhe kuMengameli, uMnuz Mali wathi imali ayiholayo inkulu kakhulu ukuthi angakwazi ukuthola umuzi womxhaso, kanti futhi incane kakhulu ukuthi angakwazi ukuboleka imali yomuzi ebhange," kusho uMaharaj.
"Kodwa kwatholakala ukuthi uMnuz Mali uhola ngaphezulu kuka-R15 000 isiqalo sakhe, kanti futhi unamarekhodi amabi ezikweletu.
"Usebenza njengePhini likaMqondisi eMnyangweni wezabaSebenzi, ngakho akangeni ngaphansi kwabantu abangathola lolu sizo aludingayo okuhloswe ngalo ukusiza abahola kancane kuphela."
UMaharaj uthe abasebenzi bahulumeni sebeke bamvakashela uMali ngenhloso yokuyomchazela ukuthi kungani engeke akwazi ukusizakala.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
ngokuba bonke bonile, basilalelwe inkazimulo kaNkulunkulu; KwabaseRoma 3:23
Ngokuba inkokhelo yesono ingukufa, kepha isipho somusa sikaNkulunkulu singukuphila okuphakade kuKristu
Jesu iNkosi yethu. KwabaseRoma 6:23
Ngokuba ngomusa nisindisiwe ngokukholwa; nalokhu akuveli kini, kuyisipho sikaNkulunkulu; akuveli
ngemisebenzi, ukuze kungabikho ozibongayo. Kwabase-Efesu 2:8-9
"Kepha umthelisi emi kude wayengafuni nakuphakamisela amehlo akhe ngasezulwini, kodwa washaya
isifuba sakhe, ethi: 'Nkulunkulu, ngihawukele mina soni.' NgokukaLuka 18:13
"Ngokuba uNkulunkulu walithanda izwe kangaka, waze wanikela ngeNdondana yakhe ezelwe yodwa ukuba
yilowo nalowo okholwa yiyo angabhubhi, kodwa abe nokuphila okuphakade. Ngokuba uNkulunkulu
kayithumelanga iNdondana ezweni ukuba yahlulele izwe, kodwa ukuba izwe lisindiswe ngayo.
NgokukaJohane 3:16-17
Anifikelwanga ukulingwa okungenjengokwabantu; kepha uNkulunkulu uthembekile, ongayikuvuma ukuba
nilingwe ngokungaphezu kwamandla enu, kepha oyakuthi kanye nokulingwa anenzele indlela yokuphepha,
nize nibe namandla okukuthwala. 1 KwabaseKorinte 10:13
Ngiyakholwa ukuthi nakufa, nakuphila, nazingelosi, nababusi, nakho okukhona, nakho okuzayo, namandla,
nakuphakama, nakujula, nanto enye edaliweyo akuyikuba namandla okusahlukanisa nothando lukaNkulunkulu
olukuKristu Jesu iNkosi yethu. KwabaseRoma 8:38-39
Ngokuba isiphetho somthetho nguKristu, kube ngukulunga kubo bonke abakholwayo. KwabaseRoma 10:4
ngokuba uthi: "Ngesikhathi esihle ngikuzwile, nangosuku lwensindiso ngakuhlangulisa;" bheka, manje
kuyisikhathi esihle kakhulu; bheka, manje kulusuku lwensindiso;- 2 KwabaseKorinte 6:2
Sebekuzwa bahlabeka enhliziyweni, bathi kuPetru nakwabanye abaphostoli: "Madoda, bazalwane, siyakwenze
njani na?" UPetru wayesethi: "Phendukani, yilowo nalowo abhapathizwe egameni likaJesu Kristu kukho
ukuthethelelwa kwezono zenu; khona niyakwamukeliswa isiphiwo sikaMoya oNgcwele. Izenzo 2:37-38
nembathe umuntu omusha owadalwa ngokukaNkulunkulu ekulungeni nasebungcweleni beqiniso.
Kwabase-Efesu 4:24
KwabaseRoma
ngokuba bonke bonile, basilalelwe inkazimulo kaNkulunkulu; KwabaseRoma 3:23
njengokuba kulotshiwe ukuthi: "Akakho olungileyo, akakho noyedwa; KwabaseRoma 3:10
Ngokuba inkokhelo yesono ingukufa, kepha isipho somusa sikaNkulunkulu singukuphila okuphakade kuKristu
Jesu iNkosi yethu. KwabaseRoma 6:23
Ngakho-ke njengalokho isono sangena ezweni ngamuntu munye, nangesono kwangena ukufa, ngokunjalo ukufa
kwafikela abantu bonke, lokhu bonke bonile; KwabaseRoma 5:12
Ngokuba sisebuthakathaka, uKristu wafela abangamesabi uNkulunkulu ngesikhathi esifaneleyo; KwabaseRoma 5:6
kepha uNkulunkulu uyabonakalisa ukusithanda kwakhe ngalokhu ukuthi, siseyizoni, uKristu wasifela.
KwabaseRoma 5:8
eyabonakaliswa ngamandla ukuthi iyiNdodana kaNkulunkulu ngokoMoya wobungcwele ngokuvuka kwabafileyo,
uJesu Kristu iNkosi yethu KwabaseRoma 1:4
sazi ukuthi uKristu esevusiwe kwabafileyo akasafi, ukufa akusabusi phezu kwakhe. KwabaseRoma 6:9
Ngokuba uma uvuma ngomlomo wakho ukuthi uJesu uyiNkosi, ukholwa enhliziyweni yakho ukuthi uNkulunkulu
wamvusa kwabafileyo, uyakusindiswa; KwabaseRoma 10:9
ngokuba "bonke abayakukhuleka egameni leNkosi bayakusindiswa." KwabaseRoma 10:13
Ngiyakholwa ukuthi nakufa, nakuphila, nazingelosi, nababusi, nakho okukhona, nakho okuzayo, namandla,
nakuphakama, nakujula, nanto enye edaliweyo akuyikuba namandla okusahlukanisa nothando lukaNkulunkulu
olukuKristu Jesu iNkosi yethu. KwabaseRoma 8:38-39
Baba wethu osezulwini
Baba wethu osezulwini, malingcweliswe igama lakho; mawufike umbuso wakho; mayenziwe intando yakho
emhlabeni njengasezulwini; usiphe namuhla isinkwa sethu semihla ngemihla; usithethelele amacala ethu,
njengalokhu nathi sibathethelela abanecala kithi; ungasingenisi ekulingweni, kodwa usikhulule kokubi;
ngokuba umbuso ungowakho, namandla, nenkazimulo, kuze kube phakade. Amen. NgokukaMathewu 6:9-13
Ihubo 23
UJehova ungumalusi wami, angiyikuswela. Uyangilalisa emadlelweni aluhlaza; uyangiyisa ngasemanzini
okuphumula. Ubuyisa umphefumulo wami; uyangihola ezindleleni zokulunga ngenxa yegama lakhe. Noma ngihamba
esigodini sethunzi lokufa, angesabi okubi, ngokuba wena unami, intonga yakho nodondolo lwakho ziyangiduduza.
Ulungisa itafula phambi kwami ebusweni bezitha zami; ugcoba ikhanda lami ngamafutha; indebe yami iyachichima.
Impela okuhle nomusa kuyakungilandela imihla yonke yokuphila kwami; ngiyakuhlala endlini kaJehova kuze kube
phakade.
Ukuzalwa kukaJesu nokusokwa kwakhe
Kwathi ngalezo zinsuku kwaphuma isimemezelo kuKesari Awugustu sokuba kubalwe izwe lonke.
Lokhu kubalwa kokuqala kwenziwa uKhureniyu engumbusi waseSiriya.
Bonke baya kubalwa, yilowo nalowo emzini wakubo.
Naye uJosefa wakhuphuka ehpuma eGalile emzini waseNazaretha, waya eJudiya emzini kaDavide othiwa iBetlehema, ngokuba
wayengowendlu nozalo lukaDavide,
ukuyobalwa kanye noMariya owayemmiselwe ukuba abe ngumkakhe, ekhulelwe.
Kwathi-ke beselapho, zaphelela izinsuku zokuba abelethe.
Wazibula ngendodana, wayembesa, wayilalisa emkhombeni, ngokuba bantula indawo endlini yezihambi.
Kwakukhona abelusi kulelo zwe ababehlezi endle, belinda umhlambi wabo ebusuku.
Ingelosi yeNkosi yema phambi kwabo, inkazimulo yeNkosi yabakhanyisa nxazonke; besaba ngokwesaba okukhulu.
Ingelosi yathi kubo: "Ningesabi; ngokuba bhekani, nginibikela izindaba ezinhle zokuthokoza okukhulu okuzakuba kubantu
bonke,
ukuthi nizalelwe namuhla uMsindisi onguKristu iNkosi emzini kaDavide.
Nalokhu kuyisiboniso kini: niyakufumana umntwana embesiwe, elele emkhombeni."
Masinyane kwaba khona kanye nengelosi uquqaba lwebandla lasezulwini, lumdumisa uNkulunkulu, luthi:
"Udumo kuNkulunkulu kweliphezulu, nokuthula emhlabeni kubantu abathokozelwa nguye."
Kwathi ukuba zimuke kubo izingelosi ziya ezulwini, abelusi bakhuluma bodwa, bathi: "Asihambe manje, size sifike
eBetlehema, sibone leyo nto eyenzekileyo iNkosi esazisile yona."
Bephuthuma bafika, bafumanisa oMariya noJosefa, nomntwana olele emkhombeni.
Sebebonile balanda ngalelo zwi ababetshelwe lona ngalowo mntwana.
Bonke abezwayo bamangala ngokukhulunywe kubo ngabelusi.
Kepha uMariya wagcina onke lawo mazwi ezindla ngawo enhliziyweni yakhe.
Babuya-ke abelusi bemdumisa, bembonga uNkulunkulu ngakho konke abakuzwileyo nabakubonileyo, njengalokho
kwakukhulunyiwe kubo. ngokukaLuka 2:1-20
Copyright © Bible Society of South Africa 1997
Busuku obuhle
Ugenesise 1-3


text:
UDe Sa ukhala ngokumiswa kukaMyeni
2012-12-04 10:04
Johannesburg - Umqeqeshi we-Orlando Pirates uRoger De Sa ukhathazekile ngokungabi khona kukaSifiso Myeni uma ezakhe sezitholana phezulu neChippa United e-Athlone Stadium ngoLwesithathu ebusuku.
Lo mdlali weBafana Bafana ngeke abe yingxenye yalo mdlalo kulandela ukumiswa umdlalo owodwa kanjalo nomgadli ohamba phambili uSiyabonga Sangweni.
Ekhuluma neKickOff.com, uDe Sa uyavuma ukuthi kuzoba nzima ngaphandle kwalaba badlali, nabadlale indima enkulu ekunciphiseni igebe phakathi kwePirates neKaizer Chiefs.
“Sizoba khona impela isikhala sikaMyeni noSangweni. Bobabili bangabadlali abanohlonze, nababaluleke kakhulu eqenjini," kuqhuba uDe Sa.
“UMyeni ulokhu eqhubekile nokudlala kahle kanti njengomqeqeshi ngiyathanda ukubona abadlali abenza kahle bedlala kule midlalo ebalulekile. Kodwa akukho esingakwenza njengoba bemisiwe."
AmaBhakabhaka angase ajikijele umgadli uBenni McCarthy enkundleni – noseluleme ngokugcwele kulandela ukulimala.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
IMelika isabela impilo kaLeigh waseGambia
2013-01-08 13:01
Banjul - IMelika izwakalise ukukhathazeka okukhuku ngokuphepha komholi wezenkolo eGambia, owaziwa ngokuth uyazikhulumela, u-Imam Baba Leigh, oboshwe ngenyanga edlule, nokumanje uvalelwe.
Lomfundisi waboshwa ngomhlaka-3 Disemba, ngemuva kokugxeka uMbuso kaMengameli uYahya Jammeh, ngemuva kokunika abantu abangu-9 isigwebo sentambo ngonyaka odlule.
"IMelika ikhathazekile ngesimo senhlalo nokuphepha kukaBaba Leigh", kusho ihhovisi lenxusa laseMelika eBanjul.
"U-Imam Baba Leigh namanje akakabhekani namacala akhe futhi nomndeni wakhe awuvunyelwe ukuthi umvakashele," kusho ihhovisi.
"Sicela bonke abathintekayo bahlinzeke umndeni ngethuba lokuvakashela uBaba Leigh nokuthi bamphathe ngendlela ehambisana nemithetho yaseGambia kanye nehambisana neyamalungelo amazwe omhlaba.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Abakwa-SAA bazokwethula uhlelo olusha ePhalamende
2013-02-19 16:49
Johannesburg - Inkampani yezindiza yakuleli ebhekene nezinkinga i-South African Airways, kulindeleke yenze izethulo ngaphambi kwePhalamende, ichaze ngohlelo lwayo lokuzama ukusimamisa inkampani.
Izinkinga zenkampani kuthiwa zingaholela ekutheni kube khona izindiza ezimayo ukusebenza.
Usihlalo webhodi obambile uDudu Myeni uthi uhlelo lolu lungolwesishiyagalolunye, ezinhlelweni esezasungulwa eminyakeni engu-13 edlule.
"Ngesikhathi ibhodi licubungula uhlelo olukhona nobelusebenza kusukela ngo-2000, kuvele ukuthi kunezinye izinhlelo ezikhona ezingasiza, nezaqhamuka nezinye izinkampani. Izinhlelo lezi bezishaywa indiva.”
Ngonyaka owedlule kungazelele muntu, kwasula ezikhundleni, amalungu amaningi ebhodi.
Uhlelo oluzokwethulwa ePhalamende kulindeleke luze noguquko oluzosiza kakhulu inkampani esivame ukucela uxhaso kuhukumeni.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Isihlabani sakuleli ecaleni lokubulalaComment on this story
KUSHAQEKE izwe izolo ngesikhathi umgijimi odume umhlaba wonke wakuleli, u-Oscar Pistorius, eboshelwa icala lokubulala intombi yakhe engumkhangisi emzini wakhe osendaweni yomntakabani ePitoli entathakusa yayizolo.
Ukufa komkhangisi wengqephu ephephabhukwini labesilisa i-FHM, uReeva Steenkamp (30), kuqale kwezwakala engathi bekuyingozi njengoba kubikwe ukuthi uPistorius ubecabanga ukuthi udubula isigebengu ebesizogqekeza emzini wakhe osendaweni yabadla izambane likapondo iSilver Woods Country Estate.
Amaphoyisa abengakaqinisekisi ukuthi ngubani owesifazane obulewe kwazise izihlobo zakhe bezingakaziswa.
Phambilini imibiko ithe umufi udubuleke ekhanda nasengalweni kodwa ngokuhamba kwesikhathi izolo kubuye kwavela ukuthi udutshulwe amahlandla amane.
Okhulumela uphiko lwezokuShushisa kuleli iNational Prosecuting Authority (NPA), uMnuz Medupe Simasiku, uthe uPistorius uzolala ezitokisini aze avele namuhla eNkantolo yeMantshi yasePitoli.
UBrigadier Denise Beukes, wamaphoyisa aseGoli, uthe isicelo sebheyili kulindeleke ukuthi silalelwe namuhla enkantolo.
Amaphoyisa azosiphikisa isicelo sebheyili. Akuchithile izolo ukuthi yiwona athe uPistorius ubecabanga ukuthi udubula isigebengu. UBrigadier Beukes uthe kunobufakazi bokuthi bebehlale ngokuxabana emzini kaPistorius nokuzoba yingxenye yophenyo lwamaphoyisa.
Abamaziko ezindaba ehlukene avinjelwe ukuthi angene emzini kaPistorius obesaphenywa ngemibuzo ngamaphoyisa ngaphambi kokuba athathwe ayiswe esiteshini samaphoyisa eBoschkop.
Owesilisa othile okukholakala ukuthi ungummeli kaPistorius utshele abezindaba ukuthi lo mgijimi uphatheke kabi kodwa waqinisekisa ukuthi uzovela izolo enkantolo.
Nakuba amaphoyisa abecophelela ukuthi angasho ukuthi umbulali nguPistorius kodwa okhulumela amaphoyisa aseGoli, uLt Col Katlego Mogale, ukuqinisekisile ukuthi babizwe ukuba bazosiza esigamekweni sokudubula eSilver Woods.
Uthe abezimo eziphuthumayo bathole ukuthi useshonile umufi ngesikhathi bezama ukumxilonga bese bemphuthumisa esibhedlela. Uthe owesifazane udubuleke ekhanda nasesifubeni.
“Kutholakale isibhamu esiyi-9mm endaweni yesigameko kanti umsolwa oneminyaka engu-26 uboshiwe kwase kuvulwa icala lokubulala,” kusho uLt Col Mogale.
Izindaba zokuthinteka kwegama likaPistorius ecaleni lokubulala zisabalale umhlaba wonke izolo.
Ngemuva nje kokuzwakala kokuthi uPistorius uboshelwe icala lokubulala isiteshi sethelevishini i-M-Net imhoxisile emkhankasweni wawo wokukhangisa.
Okhulumela lesi siteshi, uNkk Lani Lombard, uthe isivumelwano sokukhangisa ngama-Academy Awards (Oscar) siphelile. Abenkampani yezimpahla zemidlalo i-Nike bathe bazolinda isinqumo senkantolo bese kuyima bethatha esabo isinqumo.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
UDe Sa uncome uMyeni
2012-11-12 12:01
Johannesburg - URoger de Sa ukholelwa ukuthi uSifiso Myeni angakwazi ukubamba iqhaza elibaluleke kakhulu kunalelo alidlalayo okwamanje eqenjini i-Orlando Pirates njengoba ebonakalisa ukuzethemba okukhulu, kubika iKickOff.com.
UDe Sa – owabanesandla ekwakheni igama likaMyeni ebholeni eliphezulu ngesikhathi emdlalisa kuBidvest Wits ngo-2008 – ubheme wakholwa ngesikhathi lo mdlali oneminyaka engu-24 ubudala eshaya igoli elihle elinqobise ezakhe ngesikhathi zibhekene neFree State Stars.
"Bengihlale ngikholelwa ukuthi uSifiso akayena umdlali odlala kahle ngokuphelele kule ndawo ayidlaalayo njengoba ngimazi kahle kakhulu kusukela ngisamqeqesha kuWits. Kodwa manje usedlala ngokukhulu ukuzethemba ngemuva kwabagadli.
"Okwamanje wenza iqembu lidlale kahle futhi ngikholelwa ukuthi usangenza okukhulu khona eqenjini," kusho uDe Sa.
Ephawula ngegoli elihle elivalelwe yilo mdlali, uDe Sa uthi yilokhu ayevele edume ngakho esangukapteni weWits.
"Akayena umdlali ungakwazi ukushaya amagoli amaningi kodwa uma eshaya igoli ushaya into yamehlo," kusho uDe Sa.
Ukudlala kahle kukaMyeni kuPirates sekwenze wabizelwa eqenjini leBafana Bafana.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
USensai uvume awokupotoza abafundi - NPA
2012-11-19 14:01
Johannesburg - Umqeqeshi ka-karate usezivumele yena ngaphambi kweNkantolo yeMantshi yase-Alexandra, amacala ayishumi okunukubeza abafundi bakhe ngokocansi, kusho abeNational
Prosecuting Authority, ngoMsombuluko.
Okhulumela iNPA, eGauteng uPhindile Louw, uthe lo mqeqeshi uvume amacala, wathi kulindelwe ukuthi inkantolo inqume usuku lokukhishwa kwesigwebo.
"Umsolwa uvume amacala angu-10 okunukubeza ngokocansi, kuzolalelwa isicelo sokwehliselwa isigwebo," kusho uLouw.
Lo kuthiwa wayepotoza abafundi bakhe abangu-11, omunye wesifazane uthe umqeqeshi wamdlwengula esakhula.
Omncane kunabo bonke abahlukunyezwa, uneminyaka eyisishiyagalombili ubudala.
Indoda lena isiqeqeshe u-karate iminyaka engu-43, yaboshwa ngonyaka owedlule ngesikhathi abafundi abane bemvulela icala esiteshini samaphoyisa eDouglasdale.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Impikiswano ngabazomela ukhetho ku-IFPComment on this story
CELANI SIKHAKHANE
BASHAYANA ngamakhanda abaholi be-IFP ngesenzo samaziko ale nhlangano sokuphikisa uhla lwamagama olufunwa wumhlahlandlela waleli qembu azokhethwa engqungqutheleni yobuholi ngenyanga ezayo nesihlehle amahlandla angaphezulu kwamathathu.
Amaziko amaningi okuthiwa anenkinga futhi asengcupheni yokuqaliswa phansi ekutheni akhethe, kubalwa awaseZululand, uThukela, uMkhanyakude naseGauteng.
Phakathi kwamagama afunwa wumhlahlandlela kubalwa elikaDkt Mangosuthu Buthelezi kwesobumengameli, iNkosi uMzamo Buthelezi ongumfowabo ongowozalo lukaMntwana abamfuna abeyiphini lakhe, uMnuz Blessed Gwala kwesikasihlalo, uMnuz Albert Mncwango kwesokuba yiphini likasihlalo, uNkk Sbongile Nkomo ozoba ngunobhala-Jikelele noMnuz Nhlanhla Msimang abamfuna kwesephini likanobhala-jikelele.
La magama kuthiwa asemqulwini obizwa nge-Road Map okuyiwona okubhekwe ukuthi abantu badingidele phezu kwawo amagama abaholi abazokhethwa kule ngqungquthela.
Ngakolunye uhlangothi amaziko wona asevele aziphakamisela uhla lwawo okuyinto okuthiwa icasule abaholi be-IFP.
Phakathi kwala magama kukhona elikaButhelezi abafuna abuyele bese esekelwa umfowabo iNkosi uMzamo Buthelezi kanti kwezinye izikhundla uhla lwakhona luthi uMnuz Stanely Dladla ufunwa kwesikasihlalo, uNkk Sbongile Nkomo kwesephi-ni likasihlalo, uMnuz Albert Mncwango kwesikanobhala-jikelele bese kuthi uMnuz Mtomuhle Khawula afakwe kwesephini likanobhala-jikelele.
“Inkinga ekhona ukuthi la magama omhlahlandlela abantu abayingeni indaba yawo njengoba ubona ukuthi uMsimang noGwala kabafakiwe ngoba abantu abasayizwa kahle indaba yabo,” kusho omunye wabaholi okhathazekile.
Emhlanganweni wamaziko angaphansi kweLembe okwakujutshwe kuwo uNkk Melody Mdunge kuthiwa uvele wathi uma abantu befuna amanye amagama kungcono bahambe bamshiye amane asale yedwa.
Kumanje kuthiwa eZululand uButhelezi uhlele ukuthi aziyele mathupha emhlanganweni wakhona ozoba kusasa ukuze aqinisekise ukuthi abantu abakwenzi okuphambene.
Kwezinye izindawo abantu kuthiwa basabisa ngokuyiduba imihlangano ngoba bephoqwa ukuthi bakhethe la magama abanikezwe wona wumhlahlandlela.
Okhulumela i-IFP uMnuz Joshua Mazibuko uthe angeke aphawule ngokunye okuyizinto zasehlathini.
“Empeleni amaziko eqembu yiwona amukele i-Road Map okuyiyo enamagama okumele kubhungwe ngawo bese kubuyiswa umbiko ngempelasonto lena esiya kuyo kumhlahlandlela ozohlala kusuka ngoMgqibelo kuze kube iSonto.
“Okunye angikwazi ngoba phela umbiko awukabuyi, sisawulindile ukuzwa ukuthi amaziko athini,” kubeka uMazibuko.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
ISilo sisebenzisa u-R800 000 ngenyanga ngokuhamba
2012-11-23 10:01
Durban - INkosi uGoodwill Zwelithini nethimba lakhe basebenzisa imali engaphezu kuka-R800 000 ngenyanga uma behambela izindawo, ngokusho kombiko ngoLwesihlanu.
Lokhu kwenatshwe emhlanganweni wekomidi lezezimali KwaZulu-Natal ngoLwesine.
Ilungu lekomidi neliphinde libe iLungu lePhalamende leNkatha Freedom Party uRoman Liptak uthe lokhu kuwukuhlawumbisela kwemali esebenza ngenyanga.
Ngokwamaphepha avezwe kulo mhlangano kuvele ukuthi lowo ophethe ezezimali eMnyangweni wezaseBukhosini, uMduduzi Mthembu,
uthe akukho lula ukulawula izindleko zokuhamba kweSilo samaBandla.
UMthembu uthe kusebenza okungenani u-R820 000 ngenyanga ekuqasheni amabhanoyi ayisipesheli nezindiza ezinophephela emhlane uma ehambela isifundazwe ngokomsebenzi wakhe.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
ISwallows iphebeze amahlebezi ngoMarques
2012-12-06 14:02
Johannesburg - Isikhulu seMoroka Swallows, uLeon Prins, siwaphebezile amahlebezi okuthi akusensuku zatshwala ijazi likamqeqeshi uZeca Marques ligcwale umoya.
Kugcwele ezinkundleni zokuxhumana ezifana noTwitter noFacebook ukuthi uMarques angase ajeze ngokungadlali kahle kweqembu kamuva, njengoba sekuphele izinyanga ezine engene ezicathulweni zikaGordon Igesund, kanti sekuphele izinyanga ezimbili anqoba iMTN8 naleli qembu.
IZinyoni azidlali kahle kuPremiership njengoba zingawinanga emidlalweni eyisikhombisa, kanti zihleli kunombolo 11 ohlwini lweligi.
Yize evuma ukuthi iqembu lakhe lidonsa kanzima, uPrins uthe kungukuphambuka kodwa ukuthi kuthiwe kuzoxoshwa uMarques.
“Cha, uZeca ngeke axoshwe, ngamampunge nje lawo,” kusho uPrins etshela iKickOff.com.
“Yebo, asidlali kahle, sibheke ekutheni abantu bakhuphule amasokisi, kodwa uZeca Marques akayi ndawo.”
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
AbeZanu-PF badale isiphithiphithi
2013-01-17 07:23
Harare - Abalandeli bakaMengameli Robert Mugabe abebengalawuleki bavimbe lowo oyinxusa laseMelika eZimbabwe ukuba akhulume nezakhamuzi edolobheni iMutare.
UBruce Wharton bekumele ethule inkulumo kuleliya dolobha ngesikhathi evinjezelwa ngabalandeli beqembu likaMugabe iZanu-PF nomakadebona bombutho wezempi.
"Ababhikishi bamuvimbele ukuba azwakalise abekuthunyiwe," kusho uSharon Hudson-Dean weNdlu yeNxusa laseMelika eHarare.
"Ubejabhe kakhulu ngenxa yokuthi yena ungumuntu othandayo ukulalela izimvo zabanye abantu, ngisho noma kugxekwa iMelika."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- AFP


text:
‘Uzozisholo wena’ ingoma oyifunayoComment on this story
SIZWE BLOSE
ABALANDELI besihlabani saseMelika uJohn Legend bazoziqokela bona amaculo abafuna awacule njengoba ezoza eNingizimu Afrika ngo-Agasti 10.
Lo mculi othandwa kakhulu ngabesifazane uzokuba nomcimbi wosuku olulodwa eSandton Convention Centre, eGoli.
Abagqugquzeli balo mcimbi okuyiTrademark bathe konke sekumi ngomumo bona sebelinde abantu bazogcwalisa le ndawo kulo mcimbi obizwa nge-One Night Stand With John Legend.
URose Molefe weTrademark uveze ukuthi abantu abazohambela le ndumezulu yekhonsathi kuzomele basebenzise indlela yokuxhumana ebizwa ngeTwitter ukuqoka izingoma eziyizimfivilithi zabo abafuna ziculwe yilo mculi.
“Uma ufuna lo mculi acule lelo culo olifunayo kuzomele uthumele izingoma ku-@JohnLegendSA.
UJohn Legend waziwa kakhulu ngokulwela ubulungiswa emphakathini nokulwela ukulingana kwezemfundo,” kuchaza uRose.
Uthe ngaphandle kwekhonsathi, uJohn Legend uzohambela isikole esisodwa eGoli ukugqugquzela abafundi.
URose uphinde waveza ukuthi uzocula ihora nemizuzu engu-30 kanti amathikithi aseqalile ukudayiswa kuma-computickets aqala ku-R900, amasango azovulwa ngo-6 ntambama.
URose uthe kumthokozisile uJohn Legend ukuthi abuye ukuzocula eNingizimu Afrika ngenyanga yabantu besifazane, wathi ucela baphume ngobuningi babo bezothokozela umculo ozobe ukhethwe yibona.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
I-SABC imise izingoxo nezintatheli ngeMangaung
2012-12-05 08:30
Johannesburg - Kumiswe ngemizuzu yokugcina ingxoxo ebizoba kuMetroFM nezintatheli ezintathu nebezizodingida kabanzi ngengqunguqthela ye-ANC ezoba seMangaung, ngokombiko wangoLwesithathu.
Iphephandaba iThe Times libike ukuthi umhleli wezombusazwe kuSunday Times uS'thembiso Msomi, oweBusiness Day uSam
Mkokeli noweFinancial Times, u-Andrew
England, bese bethelekile ezindlini ze-SABC ngesikhathi le ngxoxo imiswa.
Lolu hlelo bekumele luqale ngo-20:00 ngoLwesibili noSakina Kamwendo.
"Ngesikhathi sise-studio, kungene ucingo kwase kufika omunye wophrojusa wasibuza amagama ethu nokuthi sisebenzela kuphi. Ucingo lube seludluliselwa kuKamwendo," kusho uMsomi.
"Ukhulume isikhashana ocingweni, ngemuva kwalokho sibe sesitshelwa ukuthi izimvo zethu ngeke zisadingeka."
Okhulumela i-SABC uKaizer Kganyago unqabile ukukhuluma neThe Times, wathi akazi lutho ngalesi sigameko.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
WASHINGTON DC—
Idale leZanu PF politburo selinqume ukuthi ibandla leli liyasekela ngokugcweleyo isisekelo sombuso esitsha.
Umkhokheli walelibandla uMongameli robert Mugabe labakhokheli bamacele eMDC abathi uMnu Morgan Tsvangirai loMnu Welshman Ncube bavumelene kukho konke obekuhlupha kusisekelo lesi ngeviki edluleyo.
Ekhuluma eseDavos, kwele Switzerland ngoLwesithathu, uMnu Tsvangirai uveze ukuba ilizwe selikhangelele ukuya kukhetho lweReferendum ngoMbimbitho uzulu atsho ukuthi uyasamukela isisekelo lesi kumbe hatshi.
Umbuzo osemlonyeni yabanengi ngothi kambe uhulumende uzakwenelisa na kusikhatshana esiseleyo ukufundisa uzulu ngokumunyethwe yisisekelo lesi.
Ukuhlaziya loludaba uNtungamili Nkomo weStudio 7 uxhume isiphathamandala seNational Constitutional Assembly uMnu Alois Dzvairo lesiphathamandla seMDC kaNcube uMnu Qhubani Moyo.
UDzvairo uthi inhlanganiso yakhe siqalisile ukukhuthaza uzulu ukuthi angemukeli isisekelo lesi, kodwa uMoyo uthi isisekelo lesi sihle njalo uzulu kumele asemukele.
Ingxoxo LoMnu Alois Dzvairo LoMnu Qhubani Moyo


text:
Ngake ngathwala kanzima: usosayensiComment on this story
INTATHELI YESOLEZWE
USOSAYENSI wakuleli uthi indaba yokuphika igciwane lengculazi eyaqalwa yilowo owabe enguMengameli wezwe uMnuz Thabo Mbeki yaba wumzuzu onzima kakhulu kuyena selokhu aqala ukusebenza. Lokhu kuvezwe wumbiko wephephandaba iCape Times.
UNkk Carolyn Williamson, oyinhloko eNyuvesi yaseKapa ophikweni iMedical Virology, ethula inkulumo izolo kule nyuvesi uthe ukukhuluma kanjena kukaMbeki kwenza umsebenzi wakhe waba nzima kakhulu.
Uthe: “Kwakukhathaza ngoba siphila emhlabeni lapho abantu bezibuza beziphendula ngalokho okuyiqiniso nokungeyikho.”
UWilliamson uthe kunabantu abathi alikho igciwane kanti abanye bayavuma ukuthi likhona kodwa bayaphika ukuthi lidala ingculazi. Uthe uMbeki noDkt Manto Tshabalala-Msimang, ongasekho owayenguNgqongqoshe wezeMpilo kuzwelonke ngaleso sikhathi, babengo-bhongoza bokungakhulumi okuqondile ngaleli gciwane.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Akasabuthi quthu ugogo odlwenguliwe
2012-08-01 10:03
Gabisile Ngcobo, The Witness
Durban - “Ngezinye izikhathi uyehluleka ukuzibamba avele akhale."
Indodana kagogo odlwenguliwe oneminyaka engu-82 ubudala, waseMambedwini, kwaSwayinane, ichazele iphephandaba iThe witness, usizi umama wayo abhekene nalo njengoba ezama ukudlulisa isehlo sokudwengulwa kwakhe.
Ugogo lona ungowesibili ukuthi adlwengulwe KwaZulu-Natal, esikhathini esingaphansi kwesonto, ugogo oneminyaka engu-94 ubudala naye wadlwengula mhlaka-23 Julayi.
Indodana kagogo ithe yayibukela ibhola ngoMgqibelo ebusuku ngesikhathi izwa umsindo.
“Kwakungumama...wayekhala ethi sebemhlukumezile,wayengasalithwele iduku ekhanda, ngathi nje ngiqeda ukumvulela wase ewa phansi, ekhala."
Owamaphoyisa uLieutenant Joey Jeevan uthe akukaboshwa muntu ngalesi sigameko, kanti kucelwa unolwazi ukuthi athinte uDetective Captain Themba Malinga ku-033?387?9519 noma ku-079?500?1330.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- The Witness


text:
UKhozi aluyibhekisise eyokubambelanaComment on this story
SIZWE BLOSE
KUMELE lufakelwe izibuko udaba lokubambelana kwabasakazi emsakazweni uma omunye engekho. Kunomkhuba omubi owenziwa abaphathi bezinhlelo, bavele bafake noma imuphi umsakazi uma omunye engekho.
Ake ngenze isibonelo esilula, ukungabi khona kukaGlen Lewis, kuvele kufakwe uZandile ‘Zeal’ Dladla, isitayela salaba basakazi sihluke kakhulu kanti iningi labantu bamgcina ezinhlelweni zangempelasonto uZeal. Ngisasho namanje ukuthi kungakuhle imisakazo eminingi ikopele esitayeleni se-East Coast Radio. Lo msakazo wenza isiqiniseko sokuthi awuzweli kakhulu uma kungukuthi umsakazi wakho omthandayo nomkhonzile akekho emoyeni. Kuyona futhi iMetro FM uma uTbo Touch engekho bavele bakulandele uWilliam ‘Chinese Guy’ Lehong. Isitayela sokusakaza sikaLehong asifani nakancane nesikaTbo Touch. IChinese Guy ayiyona umuntu we hip-hop kanti uma isakaza iyagijima, futhi ayisona isichomane njengoTbo Touch. Ngiyamkhumbula uVicky Masuku emsakazweni, ungumuntu ozaziyo izinto kanti futhi uma esakaza uba nokujikijela amahlaya lapha nalapha abantu bahleke kube mnandi. Ngingajabula uma uDudu Khoza engekho kufakwe uVicky ukuthi kube uyena obambile kunokuthi ulande umuntu onjengoMandla Magwaza uthi akube uyena obambile. Phela lolu hlelo yilona nolwenza abantu besifazane baziqhenye ngomsakazo nanokuthi nabo bamelelekile kule ndima. Uma sewuthatha uMandla usuke sewuyikhipha emgqeni. Ungangizwa kabi, akukho okubi ngoMandla kodwa mina ngiyazi ukuthi ungamfaka uma engekho uSipho ‘Sgqemeza’ Mbatha ngoba ungumuntu wobumnandi kumbe esimeni esinzima umfake esikhundleni saMandla Mdletshe kwazise banamazwi amakhulu bobabili. Iphuzu lami lithi akungazwakali kakhulu uma omunye umsakazi engekho.
Ngesonto eledlule uLinda Sibiya uke wangaba khona emoyeni, uKhozi FM laphinde lenza elikhulu iphutha lathatha uKhetha Gwala ongasaziwa emoyeni lathi akube uyena ombambelayo.
Ngiyacabanga ke ukuthi ubudedengu obufana nalobu buyenzeka uma umphathi wezinhlelo engekho. Ngizwa kuthiwa uZandile Tembe ongumphathi wezinhlelo usathe ukuhlaba ikhefu, bulindelekile-ke ubudedengu balolu hlobo.
ULinda unabalandeli abaningi ngendlela eyisimanga emsakazweni, ngicabanga ukuthi kuwukungamhloniphi umlaleli ukuthatha uKhetha uthi akabambele uLinda. Okokuqala nje uLinda uba namahlaya uma esakaza, uKhetha akanawo nanokuthi yena usaziwa njengomphathi wezinhlelo hhayi umsakazi. Mhlawumbe uma kuwuhlelo olungenawo amandla njengolukaLinda ungamnika ngineqiniso lokuthi vele uhlezi enaso isifiso sokuba semoyeni. Kodwa akungalinyazwa umlaleli ngalesi sinqumo sabo. Iqiniso ukuthi umsakazi ongaconsi phansi kubalaleli boKhozi FM ongenza into engcono uma engekho uLinda kungaba uTshath’ugodo. Isono sikaTshatha siyaziwa akekho ongasazi, kwaba yileso sokuzethula emsakazweni njengomuntu kamaskandi kuphela kodwa yena abantu bayamthanda. Ngendlela elwenza ngayo uKhozi FM lubeka isithombe sokuthi akekho omunye umsakazi ongabambela uLinda ekubeni uTshatha ngokugadwa abantu abaziyo ngomsakazo, engenza umsebenzi omuhle.
Ozakwethu esinabo baveza okukhulu ukungenami kwabo ngokufakwa kukaKhetha, abanye bathi bavele bawushintsha umsakazo ngemuva kokubona ukuthi uLinda akekho.
IRadio 2000 yenza into enhle ngokuthi uma engekho uThabiso Tema bafake uJust Ice ohlelweni lwakhe, ngisho noma enza uhlelo lwasekuseni kodwa kuyazwakala ukuthi uyazilandela izinto. Lomsakazo awulenzi iphutha u-Just Ice uze angene kabili kunokuthi bathathe noma imuphi umsakazi.
Imisakazo ayenze isiqiniseko sokuthi ifaka abasakazi abangakwazi ukuzibamba ziqine.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Ufuna ukuhlawulwa obencisha umyeni ucansi
2013-02-05 12:02
Cape Town - Owesifazane waseKapa oneminyaka eyisikhombisa encisha umyeni wakhe ucansi, ufuna umyeni amhlawule ngo-R1.3 million kulandela ukuthi ethathe unkosikazi wesibili.
Usomabhizinisi onemimnyaka engu-30 ubudala, utshele iphephandaba iDaily Voice wathi unkosikazi wakhe ubehlale ebika imbiba ebika ubunzi uma kufanele baye ocansini.
Indoda ithi unkosikazi uwuphendule ihlaya umshado wabo ngemuva nje kweminyaka emihlanu, indoda yabe isithatha unkosikazi wesibili.
"Ngokwenkolo yamaSulumane kuvumelekile ukuthi umuntu abe namakhosikazi amabili, " kusho uSheikh Ebrahim Moosa, etshela iphephandaba.
"Kumele kuphela umuntu akhumbule izivumelwano ezenziwa. Kumele unkosikazi abe nezizathu eziqondile uma engeke akwazi ukulala nomyeni wakhe.
"Uma kuwukuthi owesifazane kukhona la engaphathekile khona kahle empilweni ngaleso sizathu anganqaba," kuqhuba indoda.
Unkosikazi wokuqala unezinyanga ezimbili ehleli ekhaya kubo.
"Watshela umama wakhe ukuthi ngithathe unkosikazi wesibili wamtshela nokuthi sinomntwana, ngamtshela umkhwekazi isizathu sami sokwenza lokhu."
Ebuzwa ngalokhu unkosikazi, walile ukuphawula.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
IMalawi iyilungele imibhikisho
2013-01-17 14:06
Blantyre - Amaphoyisa aqapha udweshu emphakathini ahlome ayizingovolo emigwaqeni esemadolobheni amakhulu eMalawi njengoba kulindeleke kube nombhikisho omelene noshintsho olunqala lokuzama ukwenza ngcono umnotho wezwe ukuze baphinde bakwazi ukuheha abatshalizimali.
EBlantyre naseMzuzu abazibonele bathi amaphoyisa atshalwe kuyona yonke imigudu okulindeleke ukuthi ababhikishi bayisebenzise.
ELilongwe nakhona kulindeleke ukuthi ababhikishi baphume ngobuningi babo.
Iningi labantu baseMalawi lithi kuzwela kakhulu kubona mayelana noshintsho kwezomnotho, noluhlongozwe nguMengameli Joyce Banda.
Lolu shintsho kuthiwa lwesekwa yi-International Monetary Fund.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
‘Isiphiwo sami sehlukile kwesikaZahara’Comment on this story
AMABOMBO njengoba ezobe ebheke ePortshepstone, kuGu Jazz Festival, abathandi bobumnandi babheke ukuyozijabulisa ngomculo wezihlabani ezizobe zinandisa. Omunye umculi we-Afro jazz ongaconsi phansi ozobe edlala nguSiphokazi Maraqana (34) oseshadele kwaMolapi. Le ntokazi yase-Eastern Cape, eLusikisiki yafika kwazwakala ngo-2006 endimeni yezomculo nge-albhamu yayo esihloko sithi Ubuntu Bami. Le albhamu yamenza wahlabana ngendondo yeBest African Adult Contemporary kumaSAMA ngo-2007. Kanti useke wacula ngokuhlanganyela nabaculi abamkantshubomvu okubalwa Tshepo Tsola, Simphiwe Dana, Zama Jobe uma singakha phezulu. Kube yintokozo kuSIHLE “Ngeney’ntwen” MKHIZE ukuxoxa nale ntokazi.
Ungathini ngendawo yangakini iLusikisiki kubantu?
Ngingasho ukuthi uma uqhamuka endaweni yasemakhaya kukhona abantu abakubukela phansi bacabange ukuthi kuyophelela lapho. Akimina ngedwa bakhona nabanye abazama impumelelo ngakithi ngike ngibatshele ukuthi yonke into inesikhathi sayo, ngibonga nomdali obenesandla esikhulu empumelelweni yami.
Njengoba sewashiya kwisitebela esakwakhela udumo iNative Rhythms wajoyina i-EMI kumiphi ukusebenzisana nayo?
Engingakusho wukuthi iphelile inkontileka yami nabo kulo nyaka kodwa ubudlelwano bethu busebuhle. Ngisabhekile ukuthi babekani etafuleni siqhubeke nokusebenzisana uma kwenzeka.
Uma ukhuluma uzwakala uqhakambisa kakhulu igama loMdali ukhonza kuliphi ibandla?
Ngikhonza e-Oasis Of Life Family Church, eDaveyton, e-East Rand. Ngikhuliswe ekhaya ngokumesaba uNkulunkulu futhi lokho kuyangisebenzela.
Usuhlomule ngani selokhu waqala kule ndima yezokungcebeleka?
Engikujabulelayo wukuthola indlebe kubathandi bomculo wami. Inhloso yami emculweni wukudlulisa umyalezo. Ngomculo wami ngisanesifiso sokuxhasa umphakathi ngisize nabazali abakhulisa abantwana babo ngomyalezo.
Nangu uZahara ufike kwezwakala emculweni, kukhona ukwesaba okukhona kuwe?
Angimesabi nakancane. Isizathu salokho wukuthi unendlela yakhe nami futhi ngineyami engicula ngayo. UMdali wayengeke enze iphutha lokusipha amaphimbo afanayo nangendlela esidlulisa ngayo umyalezo kubantu. Ngeke ngikhohlwe ukumbongela ngoba kudala efuna ukungena ezintweni futhi usaya phambili.
Yikuphi omatasatasa ngakho njengoba usemakhaya?
Ngingelinye lamajaji asiza umasipala walapha ngakithi ekujajeni emncintiswaneni wamaciko. Lapha kuqhudelana abadansi, abaculi, izimbongi, Gospel neminye imikhakha.
Unalo uhlobo lwezingubo ozifelayo ngalo uma uphuma?
Ngigqoka noma yini, ngabe yimisiko yaseNtshonalanga noma yeSintu, yinqobo nje uma ingamphoxi omunye umuntu.
Uma ngingakufica upheka ukudla okuthandayo ngabe wukudla kuni?
Ngiyazifela ngokudla kwesintu, isitambu esinobhontshisi omningi, amadombolo nokunye.
Sesiphetha abalandeli bakho bangalindelani kuwe kusasa?
Nakuba bekhona abaculi bebaningi kodwa ngingasho ukuthi nami ngiyokwenza engidume ngakho. Kunezingoma engithemba ukuthi bazozijabulela abalandeli bami, ngibala ethi Amacala, Uyanyamezela, Usemncane, Uphumaphi, Ndiyabulela, Koze Kube Nini nezinye.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
UBozize uphambana nesivumelwano - Amaphekula
2013-02-26 07:30
Bangui - Amavukelambuso aseCentral African Republic asabise ngokuqala impi, esola uMengameli uFrancois Bozize ngokuhluleka ukugcina izethembiso zesivumelwano sangenyanga eyedlule.
UBozize uvumile maphakathi noJanuwari ukuthi uzosungula uhulumeni wobambiswano ezweni ukuze kuphele udlambedlu kuleliya lizwe elicebe ngezimbiwa phansi.
Abamaqembu aphikisayo namalungu enhlangano yamaphekulazikhuni iSeleka abazange bathole zikhundla ezibalulekile kulo hulumeni ngoFebhuwari, kodwa amavukelambuso athi asalinde umengameli adedele iziboshwa aphinde ahlangabezane nezinye izimfuno zabo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Reuters


text:
Amaphoyisa abulale abaphangi e-E Cape
2012-02-16 13:45
Butterworth – Amaphoyisa abulale abesilisa ababili abebezama ukuphanga isitolo eMsobomvu, eButterworth ekuseni ngoLwesine, kusho amaphoyisa ase-Eastern Cape.
Abesilisa abathathu bangene esitolo ngezithuba zawo-01:00, bakhomba abathathu abebephakathi ngezibhamu, kusho okhulumela amaphoyisa, uCaptain Jackson Manatha.
Omunye obengaphakathi ubize amaphoyisa, afike abaphangi besephakathi.
Abaphangi ababili, bobabili baneminyaka engu-29, badutshulwe bashona. Owesithathu weqile.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- SAPA


text:
Awukaphumi umbiko ngezincwadi eLimpopo
2012-06-28 13:53
Johannesburg - Inhlangano yamalungelo iSection 27 ithe ilindele umbiko ogcwele ovela eMnyangweni wezeMfundo eLimpopo mayelana nokuhanjiswa kwezincwadi, kusho inhlangano ngoLwesine.
"Asikawutholi umbiko ovela eMnyangweni wezeMfundo," kusho uMark Heywood.
"Silokhu sixhumana nomnyango, sigcine sitshelwa ukuthi ungqongqoshe usahlaziya umbiko ozodedelwa maduze."
UMnyango ube nesivumelwano nenhlangano iSection 27 sokuthi zonke izikole esifundazweni kuzofika uLwesithathu
sezizitholile izincwadi zokufunda.
UHeywood uthe bazobamba umhlangano nabezindaba ngokuhlanganyela nomnyango, khona ngoLwesine eGoli.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).
- SAPA


text:
Umuntu akenze akuthandayo emzimbeni wakhe - Umbono
2013-02-05 16:22
Cape Town - Ngizithanda nginjena, angikholwa ukuthi abantu bangakuhlukumeza bazame ukukubulala ngenxa yendlela obukeka ngayo,” kusho umlisa abamshaye bamshiya umndondo bethi bacikwa yindlela abukeka ngayo.
UWilfred Hurwitz udwetshwe ama-tatoo umzimba wonke nasebusweni imbala, uthi ukujwayele ukubizwa ngoSathane noma ngombulali, nokho uthi kumphathe kambi ukuthi aze acishe abulawe ngenxa yokubukeka kwakhe.
Abafundi baphawula ngesehlo esehlele uHurwits kanjalo nangemibono yabo ngezindlela abantu ababukeka ngazo.
USiphamandla Mbatha uthe: Mina angazi ukuthi omunye umuntu ungenaphi ekutheni omunye ubukeka kanjani.
Ukubukeka kwakhe noma kunjani angikholwa ukuthi kukhuphula amanini kaphethiloli noma intengo yesinkwa.
Lona ongenawo ama-tatoo yena angazizwa kannjani uma engahalangana nabantu bamshayele ukuthi akanawo?
Into ejwayelekile kimi angeke kube yinto ejwayelekile komunye umuntu, ukuthi kubahlupha kuphi ukuzibhela akwakhe laba abamshayile, kudela owaziyo!
Abantu kumele banake izinto eziqondene nabo bayeke ezabanye abantu, wonke umuntu unelungelo lokwenza noma yini ngempilo yakhe.
Abantu abakholelwa ezintweni ezizodwa, kungani wena ngoba ukholelwa kokuthile bese ufuna wonke umuntu akholelwe kukho?
Ukuthi omunye umuntu wenzani akungamhluphi omunye, umzimba wakhe lona awubhalile, akekho umuntu okhombe abantu ngesibhamu wathi ababuke ama-tatoo akhe, kungani pho ehlukunyezwa?
UThobile Precious Ngema uthe: Ukuthi ashawe cha kuphambene nomthetho, bona laba abamehlulelayo bona bahlulelwa ubani?
Uyedwa umahluleli, uNkulunkulu qha, umuntu wenza into ayithandayo ngesikthathi sakhe uyozbonela yena ukuthi kuhle noma kumbi.
UMenzi Mpanza uthe: Kungenzeka ukuthi indoda lena nayo inesandla ekutheni igcine ihlukumezeka, ayathusa ama-tatoo uma esebusweni.
UPhilani Zondi uthe: Kunaleli gama elithi ukwahlulela, igama leli lisebenziseka kalula kanti asifundiswanga kahle ngalo.
Aleli gama lisho ukuthi ungamlahli umuntu ngokucabanga kwakho kodwa makalahlwe izwi likaJehova, naye-ke lo mlisa kumele alahlwe yizwi angahlulelwa abantu.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Bakhathele uthishanhloko oshayayo
2012-08-30 10:01
Johannesburg - Ngesikhathi abazali nothisha bebambe umhlangano wokudingida ngezindlela eziphusile zokuxosha emsebenzini uthishanhloko, yena ubesenkantolo eyokhokha mayelana necala lokushaya omunye umfundi.
Uthishanhloko uDeon Venter akabanga yingxenye yomhlangano nokho ubikele isigungu ngokuphutha kwakhe, kubika iphephandaba iBeeld.
Kuthiwa washaya umfundi ngenyanga kaJuni 2011, ngoLwesithathu ubeyokhokha inhlawulo ka-R2 000 enkantolo.
Imibiko ithi othisha nabazali sebezame iminyaka engu-12 ukuthi kukhishwe uVenter esikhundleni.
Ngonyaka owedlule ngo-Okthoba, uMnyango wezeMfundo eNorth West wambizela ngaphambi kwekomidi lokuqondiswa izigwegwe wagcina ngokwehliswa esikhundleni.
Ngemuva kokudlulisa icala wabuyiselwa futhi.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
Ivuna izithelo zokuzikhandla iBanyanaComment on this story
NONTUTHUKO NGUBANE
KUYABUYA ukuzethemba eqenjini lesizwe labesifazane iBanyana Banyana eselishaye amagoli ayisishiyagalolunye emidlalweni emibili.
IBanyana izibeke kwelihle ithuba lokugcina izibekisele indawo kwi-African Women Championship inenebula iZambia ngo-4-1 eLusaka ngempelasonto.
Leli qembu libukeka liyiqeda indlala yamagoli obekukhalwa ngayo phambilini.
Amagoli eBanyana aze ashaywa ngesiwombe sesibili elokuqala liqhamuke noNoko Matlou, elesibili nelokugcina ashaywa wuSanah Mollo, uNothando Vilakazi wabeka elesithathu.
Umqeqeshi weBanyana uJoseph ‘Skheshekheshe’ Mkhonza uthe konke lokhu abakwenzayo kungumphumela wokuzimisela kwabadlali nokuqonda ukubaluleka kokwenza kahle e-Afrika kuqala ngaphambi kwama-Olympics.
“Abadlali bakhombisa ukukhula emqondweni. IZambia ibingazibekile phansi isifakela ingcindezi enkulu nezihlwele zakhona bezigcwele inkundla zizobeseka. Abadlali bethu abazange bethuke, abalilahlanga ithemba emuva kokungalitholi igoli ngesiwombe sokuqala. Babuye ngamandla bashaya amagoli amane nokukhombisa ubuqhawe obukhulu,” kusho uMkhonza obesanda kufika esikhumulweni sendiza e-OR Tambo izolo ekuseni.
Cishe lo mdlalo kade ulikhuni kakhulu eqenjini laseZambia eliphoqeleke ukuba liphuthumise onozinti balo ababili esibhedlela emuva kokulimala kade bephunga abadlali beBanyana abebehlasela kanzima.
UMollo ogijima kwi-Bloemfontein Celtic uzakhela igama njengoba nakowobungani odlule neTanzania washaya amagoli amabili.
Lo mgadli uthole ukunconywa nguMkhonza nathe kumele abadlali bekhombise ukuqhubeka lapho besuke begcine khona emidlalweni edlule.
“Konke lokhu ngiyacabanga ukuthi kuyizithelo zekhempu yethu. Sihlezi sibagqugquzela abadlali ukuba bangalehlisi izinga. Uma benze kahle emdlalweni odlule kumele baphinde badlale kahle nakolandelayo. Kumele silokhu siqhubeka sishaye amagoli size siye kuma-Olympics,” kusho uMkhonza.
NgeSonto iBanyana izodlala owobungani neNigeria bese idlala umlenze wesibili wokuhlunga neZambia kuleli ngoJuni 16.
Elakuleli liqhathwe neJapan, Sweden neCanada kuma-Olympics azokuba seLondon kusukela ngoJulayi 27 kuya ku-Agasti 12.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Kubulawe 4 e-Iraq
2013-02-21 14:02
Baghdad - Kubulawe cishe abantu abane ngoLwesine ezehlakalweni ezimbili ezahlukene enyakatho nenhlokodolobha yaseIraq iBaghdad, kusho amaphoyisa, njengoba kuqhubeka imibango mayelana nezombusazwe kanye nezenkolo kuleliya lizwe.
Amasosha amathathu abulewe kwalimala amahlanu ngesikhathi oshayasibhamu abangaziwa behlasela endaweni yabezokuphepha e-al-Dulaya, okuyindawo engamakhilomitha angu- 170 ukusuka eBaghdad.
Kushone ilungu lomphakathi elilodwa kwalimala ayisikhombisa ngesikhathi kuqhuma ibhomu eBaquba, okuyindawo engamakhilomitha angu-60 ukusuka eBaghdad, kusho amaphoyisa.
Alikho iqembu eseliphumele obala lavuma ngokwenza lezi zehlakalo.
Ezehlakalweni zakamuva zodlame e-Iraq kusuke kuhlaselwa iShiite Muslims kanye nabezokuphepha, njengoba kunokungezwani phakathi kukahulumeni oholwa ngamaShiite kanye namaSunni.
- Landela
IzindabaNews24 kuTwitter
- Sapa-DPA


text:
Kushiya omakadebona kuYotv yodumoComment on this story
NONHLANHLA MKHABELA
EMUVA kweminyaka eyishumi ethula izinhlelo zojahidada ku-Yotv, usekhumule amatomu uMusa Mthombeni.
Lo mfundi waseNyuvesi yaseWits owenza unyaka wesine ezifundweni zobudokotela uthi isizathu esikhulu sokushiya iYotv ngukuthi usefuna ukugxila kakhulu ezifundweni zakhe.
“Kubuhlungu ukushiya iYotv ngoba bekumnandi ukusebenza khona kodwa lokhu akusho ukuphela komhlaba, kusho ukuqala kwezinye izinto ezintsha empilweni yami,” kubeka uMusa.
UMusa uphinde ashayele uhlelo lwasemini kwiYFM iThe Reload aluqale nonyaka ngo-Ephreli, waqala ukuzwakala emsakazweni kwiVoice of Wits okuwumsakazo wenyuvesi afunda kuyona.
Lo methuli ozakhele udumo olukhulu kwi-Wild Room okuwuhlelo oluyingxenye yeYotv, uthi usijabulele isikhathi asihlale kulolu hlelo kodwa sekuyisikhathi sokuba agxile kwezinye izigaba zempilo yakhe.
“Njengamanje kukhona okunye engikuphekayo kodwa angizudalula lutho ngize ngibone kuphumelela,” kusho uMusa.
Uthi ukusebenza kwiYotv iminyaka eyishumi kumfundise lukhulu ngokuba umethuli kanti nakuba esethathekile nangomsakazo kodwa ithelevishini iyohlale ihamba phambili ngoba ukhulele kuyona.
Uthi uma evela amathuba okubuyela kwithelevishini emuva kokuphothula izifundo zakhe nesikhathi sivuma, nakanjani uzowasebenzisa.
Akujwayelekile ukuthi umuntu owenza izifundo zobudokotela azimbandakanye nezobumnandi kodwa uMusa uyakwenza lokhu ngoba ethi yindlela adalwe ngayo.
“Ngiyazithandela ukufunda kanjalo nokuchaza abantu. Kuwubumina lokhu yingakho ngikwazi ukuhlanganisa izifundo zami nomsebenzi wami,” kuchaza uMusa.
Ubonge ukwesekwa ngabalandeli bakhe kuze kube yimanje kanjalo nokugxekwa okwakhayo okumkhulisile wabe esebathembisa ukuthi abahlale belindele ngoba kukhulu azobazela nakho.
Akashiyi yedwa uMusa kulolu hlelo kodwa noKarabo Ntshweng naye obesehlalile kulona uzibeka phansi izintambo.
ISABC ithi isazobuyekeza izinhlelo zayo ukuze ibone ukuthi iyabadinga yini abethuli abasha abazongenela oMusa noKarabo kodwa okwamanje azikho izinhlelo ezibekiwe zenhlolokhono.
UMusa uzogcina ukubonakala kuYotv ekupheleni kwenyanga ephezulu.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
U-Sars uhambise amaphepha ngoMalema
2013-02-05 16:40
Johannesburg - Abaqoqi bentela, okuwu SA Revenue Service sebecele inkantolo ukuthi idle impahla yaloyo owabe engumholi wophiko lwentsha ye-ANC uJulius Malema, ekuthiwa uyehluleka ukukhokha intela ka-R16 mllion, ayikweletayo.
USars uthi uMalema umatasa uqamba amanga futhi uyabaleka ekukhokheni isikweletu sakhe.
Akanayo imali, ngokusho kwabakwaSars ababheke ukudla imizi yakhe emibili, ipulazi kanye nebhizinisi elincane.
"Ummeli uzokwazi ukuthola yonke impahla efihliwe,” kusho amaphepha ahanjiswe ngabakwaSars enkantolo.
UMalema kuthiwa ukweleta kusukela ku-2005 kuya ku-2011.
"Ummangalelwa akanalo iqiniso ngezimali zakhe,” kuqhuba amaphepha.
UMalema uqale ukubhekana nengcindezi ngemuva kokuthi exoshwe yi-ANC ngenyanga ka-Ephreli ngonyaka owedlule.
Unikezwe kuze kube umhlaka-27 Febhuwari ukuthi aphikise amaphepha ahanjiswe enkantolo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Makube yisifundo ukuboshwa kukaZulu - Mchunu
2012-05-14 07:50
Johannesburg - Isigwebo seminyaka emithathu sokubulala ngokungenhloso sikasomabhizinisi waseThekwini uSifiso Zulu, kumele sibe yisifundo kwabanye abashayeli, kusho uNgqongqoshe wezokuThutha KwaZulu-Natal uWillies Mchunu ngoSonto.
“Siyakwamukela ukuboshwa kukaZulu.
Lokhu kuyizinkomba zokuthi izinkantolo zethu azithi nsi kulabo abaphula imithetho yemigwaqo," kusho uMchunu esitatimendeni.
UZulu, 42, nowayeyinhloko yeDurban Chamber of Commerce, watholwa enecala ngo-2010.
NgoMgqibelo, uZulu uzinekele ejele eWestville ukuyoqala isigwebo sakhe.
Inkantolo yathola ukuthi uZulu, owayeshayela iBMW X5, weqa irobhothi libomvu washayisa iveni, ebulala abantu ababili abangabazalwane baseSouls Harbour Church walimaza abayisishiyagalombili ngoMashi 2008.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Seliku-IPID ‘elobulawe yiphoyisa eMphithi’Comment on this story
NONTUTHUKO NGUBANE
Ebika eseMgungundlovu
UMNDENI womfana odutshulwe yiphoyisa washona ufuna lijeze ngesenzo salo “sobulwane” ngoba ukholwa wukuthi ubengenacala.
UMlindeli Ngcobo (15) waseTailors eGobongweni ushonele esibhedlela e-Edendale ngoMgqibelo emuva kokudutshulwa yiphoyisa lesifazane okuthiwa belisola ukuthi ufuna ukuduna imoto yalo.
Ngesikhathi edutshulwa uMlindeli ubehamba ngemoto yakubo okuthiwa ubejwayele ukuyishayela.
Lesi sigameko senzeke ngasesi-koleni eMzamweni ngakwaVulisaka eduze komuzi wakwaNgcobo.
Uyise walo mfana uMnuz Abel Ngcobo obezwakala ukuthi ukhathazekile uthe ingane yakhe ibiziyela ekhaya nezingane zakubo, ibingaduni moto yamuntu.
“Iphoyisa silifuna liboshiwe, ungayibulala kanjani ingane ingenzanga lutho? Ingane eneminyaka engu-15 kuphela nje,” kusho uNgcobo.
Elanda uthe naye ufike sekuvele konakele, umfana esephuthunyiswe esibhedlela ngumfowabo ngoba iphoyisa lalile ukuba kuyiwe esibhedlela.
“Ubengafuni ingane iyiswe esibhedlela, ubefuna ifele khona lapho. Umfowabo uze wamthatha ngenkani uMlindeli,” kusho yena.
UMlindeli kuthiwa ubesuka KwaMpumuza ebheke ekhaya nezingane zakubo eziyisithupha emotweni kubalwa nengane encane ebigoniwe.
Ozibonele uthe bekukhona iloli ebelihamba ngaphambi kwalezi zimoto kulandele iphoyisa bese kuba yimoto ebishayelwa nguMlindeli ngemuva.
Imoto yalo mfana ithinte eyephoyisa kancane, kwasuka uthuli.
Iphoyisa liphume emotweni, noMlindeli waphuma ukuze baxoxe.
Ngokusho kodadewabo kaMlindeli abebehlezi emotweni ngaleso sikhathi, umufi ucele ukuba baye amaphoyiseni ukuyovula icala kodwa lanqaba iphoyisa.
Ngesikhathi esebuyela emotweni uMlindeli kuthiwa iphoyisa likho-khe isibhamu lamdubula ekhanda.
Abomndeni wakhe bathi ubengajwayele ukunikwa imoto nakuba ubekwazi ukushayela.
Amaphoyisa ngeSonto abike ukuthi leli phoyisa livule icala lokuzama ukudunwa kwemoto yalo, kwabe sekuvulwa nelokuzama ukubulala nelishintshe laba elokubulala emuva kokushona kukaMlindeli.
Lolu daba seludluliselwe kwabe Indipendent Police Investigative Directorate (IPID) ephenya amacala abhekene namaphoyisa.
UMoses Dlamini okhulumela i-IPID uthunyelwe imibuzo nge-email, okuze kwashaya isikhathi sokushicilela engakayiphenduli.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
UTutu uzobonana noSuu Kyi
2013-02-26 12:01
Yangon - U-Archbishop Desmond Tutu uzohlangana nalowo owanqoba iNobel Peace Prize u-Aung San Suu Kyi ngoLwesibili, kusho iqembu lakhe, ngesikhathi evakashele eMyanmar.
UTutu ufike kuleliya lizwe ngoMsombuluko, ngokusho komthombo osondelene neqembu likaSuu Kyi iNational League for Democracy (NLD).
"Uhlangane nezinye zeziboshwa zezombusazwe ekuseni namhlanje. UDaw Suu uzohlangana noTutu eYangon namhlanje ntambama -- uzobuya eNaypyidaw ukuzohlangna naye," usho kanje. IDaw igama elisho inhlonipho eMyanmar.
Uhulumeni waseMyanmar ukuqinisekisile ukuhambela kukaTutu wathi uzophinde ahambele nezindawo zezivakashi, kuhlanganisa iBagan Temple Complex ne-Inle Lake eseShan state, ngaphambi kokuba ahambe ngesikebhe alibhekise e-India ngoMashi 1.
Inxusa laseMelika lithe uTutu uzokwethula inkulumo e-American Centre eYangon ngoLwesithathu.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
U"Fezi" ubenesibindi - YCL
2012-12-03 10:03
Johannesburg - UNgqongqoshe wezeMpilo eFree State, nongasekho, uFundiswa "Fezi" Ngubentombi, ubenesibindi, kusho iYoung Communist League kulesiya sifundazwe ngoMsombuluko.
Okhulumela i-YCL esifundazweni uFezile Sonkwane umchaze njengomholi obezinikele, ezithobile futhi esebenza kanzima.
"Ngaso sonke isikhathi ubelwela ukungasihlazi isithunzi se-ANC kanjalo nesikahulumeni. Ubesebenza ngokungakhathali elwela lokho akholelwa kukho," esho.
"Abantu baseFree State balahlekelwe kakhulu."
UNgubentombi ushone engozini kanye nephoyisa kuN1 ngaphandle kwaseBloemfontein ngoMgqibelo.
Ingane -- nebihlobene naye -- nephoyisa elivikela izikhulu basindile kule ngozi.
Bebebuya eralini nasemcimbini wokuvulwa kwesikhungo eQwaQwa, nobuhanjelwe nguMengameli Jacob Zuma.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kutholakale umsebenzi wasendlini ebulewe
2012-12-12 12:02
Johannesburg - Umsebenzi wesendlini utholakale eshonile endlini esepulazini likabasi wakhe eKraalhoek, ngaseRustenburg, kusho amaphoyisa aseNorth West, ngoLwesithathu.
Owesifazane oneminyaka engu-43 ubudala utholakale egumbini lokuphumula ngoLwesibili, etholwa ngumsebenzi wasengadini, nomunye umsebenzi wakuwo lo muzi, kulandisa uLieutenant Colonel Lesego Metsi.
Kukholakala ukuthi utholwe yinhlamvu, engene ngomnyango wasegalaji njengoba kutholakale igobolobho lesibhamu esiyi-9mm.
Isisebenzi besigade umuzi njengoba ubasi eseholidini.
"Yonke impahla ehlanganisa izimoto, amaselula nempahla yasendlini, kunjengoba kunjalo. Akukaze kuthintwe," kusho uMetsi.
Amaphoyisa ayaphenya.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Kunendida ngesiteleka samatekisi eThekwini
2012-07-25 10:07
Durban - Amakhulu abagibeli bamatekisi basale bedinga ezindaweni ezakhalene neTheku nakhona edolobheni ngenxa yokuthi amatekisi awabonwa nangokhalo kwezinye izindawo, kubika iNewswatch.
Kube nemibiko yokuthi awekho amatekisi ePhoenix, eNanda, naseMlazi naseNewlands East.
Kuthiwa idlanzana nje labashayeli abasebenzayo enkabeni yedolobha.
Abanikazi bamatekisi nabashayeli bazibandakanye emashini ebheke eMgungundlovu.
Bakhala ngohlelo lukahulumeni lokufuna ukushaqa amatekisi abo ngaphansi kohlelo olusha i-TRT kodwa abatshelwa ngokuzohlomulisa bona.
Uthisha uZama Mzoneli, nogibela amatekisi KwaMashu, uthe ulinde isikhathi esingangehora esitobhini kodwa kungekho matekisi.
Kwezinye izindawo amatekisi kubikwa ukuthi asebenza njengenjwayelo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
'Kungukumosha isikhathi ukuncenga uSurman'
2012-11-13 12:01
Johannesburg - Umqeqeshi weBafana Bafana, uGordon Igesund, uthi ulahle ithemba ngoAndrew Surman kungakapheli nemizuzu emihlanu ehlangene nalo mdlali weNorwich City, kubika iKickOff.com.
USurman useke wadlalela iqembe laseNgilandi labangaphansi kweminyaka engu-21 kanti ngokusho kuka-Igesund, akazimisele ngokudlalela iBafana Bafana.
"Ngicabanga ukuthi bekuwumsebenzi wami ukuhlangana noSurman kodwa kuthe ingakapheli nemizuzu emihlanu kuya kweyisithupha ngabona ukuthi ngizimoshela isikhathi nje," kusho u-Igesund.
"Angicabangi ukuthi ukhombise ukuyithanda eyokumcabanga kwami. Ngokwami ngeke ngimgxeke yena. Wazalelwa lapha, kodwa kufana nokuthi ungowaseNgilandi," kusho yena.
USurman wazalelwa eGoli eminyakeni engu-26 eyedlule, lapho abazali bakhe abangabaseBrithani ababehlala khona ngesikhathi ubaba wakhe esebenzela inkampani yomshwalense.
U-Igesund uyavuma ukuthi akusizanga ngalutho ukuzama ukuncenga uSurman ukuba adlalele iBafana.
"Ngicabanga ukuthi ukuba ngizamile ukumncenga bekuzofika lapho ecabanga khona ukuthi simncengile ngakho angicabangi ukuthi ngifuna akuba nabadlali abazocabanga kanjalo bezitshela ukuthi basenzela umusa... Ngase ngikhetha ukumyeka."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Ibaphithanisile ekaLady Gaga - Umbono
2012-11-28 16:20
Cape Town - Umculi uLady Gaga ophinde azibize ngoMother Monster ushiye abalandeli bakhe besho ukunyathelana esikhumulweni sezindiza iLanseria Airport, eGoli.
UMother Monster uzothokozisa abalandeli bakhe eFNB Stadium, eSoweto, ngoLwesihlanu bese edlulela eKapa, ayothokozisa abanye eCape Town Stadium, mhlaka- 3 December.
Abafundi beZindaba News24, baphendule kanje bezwa ezokkutheleka kwakhe kuleli.
UNomatter Noms uthe: Nakanjani kuzolimala abantu emdlalweni webhola ozoba ngomhaka- 8 Disemba, kukhona itno azofike ayishiye.
Mina ngizalwa eZimbabwe, uhulumen waseNingizimu Afrika uyehluleka, angimiseki uMengameli uRobert Mugabe kodwa ngiyamthanda ngoba izinto ezifana nalezi zo Lady Gaga akahambisani nakancane nazo, ushayaphansi ngonyawo.
UNtombenhle Joyce Sibulawa uthe: Laba abathi bayamthanda kusho ukuthi beseka umoy aomumbi, kwabona baseMbusweni wobumnyama.
Uyadela owazi ukuthi ulethe muphi umoya kuleli, sengibonga ukuthi akezi KwaZullu-Natal.
UCelumusa Owen Gebisto Zulu uthe: Aninalungelo lokwahlulela umuntu, nani nisamelwe ukwahlulelwa.
Uma UGaga nibona ukuthi uLady Gaga unamadimoni, kungani ningamkhulekeli?
Uma ukhuleka wethemba kuNkulunkulu , ungath ufika kuleyo khonsathi avele aziphumele ahambe amadimoni.
UKwanda Mbuso uthe: Singehluleli abantu asisiyena uNkulunkulu.
UMndeni Khubone uthe: Angicabangi ukuya lapho! UnguSathane onamabibane, uze lana ephezu kwezinhloso zakhe.
UDe Liscious Shabalala uthe: EMangaung kuvele kuliwa kuyimanje ucabanga kuzoba njani?
Inkundla lena kubuye kudlale kuyo iKaizer Chiefs ne-Orlando Pirates, uthi khona kuzoba njani?
Ukungaziphathi kahle kwabantu, ukumitha kwezingane, ucansi osekungathi kuyabukiswa ngalo, naku-facebook nakhona abantu abasagqoki.
Uyothi ngasho, konke lokhu kuzodlulela njengoba kuza uLady Gaga!
UMatha MaMntungwa OkaNyawose uthe: Ngagama namandla asegazini likaJesu Kristu, ngikhulekela ukutjhi abantu bangadukiswa.
Ezinye izimo empilweni zifuna ube umuntu olaziyo izwi likaNkulunkulu.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
I-airbag idala ubungozi ezinganeniComment on this story
KUNABANTU abangakholwa uma betshe-lwa ukuthi ama-airbag angaphambili ezimotweni anobungozi obukhulu ezinganeni
ezincane uma zihlaliswe khona.
Sekukaningi kwenzeka izingozi emgwaqeni kuqhume ama-airbag, kuthi izi-ngane ezisuke zihlaliswe ngaphambili zilahlekelwe umphefumulo ngoba ngesikhathi iqhuma ngamandla idala umonakalo omkhulu kwabahleli ngaphambili ikakhulukazi ezinganeni.
Ngamaholidi ePhasika abezimo eziphuthumayo bathi kube nengozi abangasoze bayikhohlwa lapho ingane elinganiselwa ezinyangeni eziyisithupha ishonile emuva kokuba imoto iphaphalazile yaphuma
emgwaqeni kwase kuqhuma i-airbag yaqondana ngqo nayo.
Ngenxa yezimo ezifuze lezi inhlangano yabanikazi bezimoto kuleli, i- Automobile Association (AA) ngokusebenzisana nezinye izinkampani zezimoto, bathi
izingane ezingaphansi kweminyaka engu-12 futhi ubude bazo obungaphansi kuka-150cm akumele nangengozi zihlaliswe ngaphambili emotweni.
Lokhu bathi yingoba izingane zisengozini yokulimala kanzima ebusweni nasenta-nyeni uma kudedeleka i-airbag. Inhlosongqangi yokwakhiwa kwama- airbag wukuthi asebenze kahle nebhande lasesihlalweni kubantu abadala ngoba uma efase ibhande sekudedeleka i-airbag iqondana nesifuba kanti enganeni iya ngqo ebusweni ngoba imfushane yona uma ihlezi esihlalweni.
Izazi ngezokuphepha ezimotweni zithi indawo ekahle yokuhlalisa izingane
ezincane emotweni yisesihlalweni sangemuva nakhona futhi kumele zifaswe
ngamabhande.
Uma kungenzeki lokhu ukhetha
ukuhlalisa ingane yakho ngaphambili kungcono ucishe inkinobho evumela
ukudedeleka kwe-airbag.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Kuduke 4 kunesiphepho eKZN
2013-02-12 10:06
Durban - Kusaduke abantu abane kulandela isiphepho esinamandla eMsinga enyakatho neKwaZulu-Natal, kusho uMnyango wezokuBusa ngokuBambisana neziNdaba zoMdabu ngoLwesibili.
Iminingwane yokuthi lokhu kwenzeke kanjani ayicaci, kusho okhulumela uMnyango uLennox Mabaso.
Izindlu zikhukhuleke ngesikhathi umfula uThukela ugcwala udla izindwani wase udala izikhukhula kulandela ukuqala kwemvula ngoMsombuluko ngabo-18:00.
UNgqongqoshe woMnyango uNomusa Dube usejube amathimba azosiza izikhamuzi ezikhahlamezekile.
UDube uzobe esehambela leya ndawo ngoLwesibili ukuhlola umonakalo.
- Landela
IzindabaNews24 kuTwitter
- SAPA


text:
Isizokhokhelwa imigqomo kadoti - Pikitup
2012-12-31 14:29
Johannesburg - Izakhamizi zaseGoli kuzodingeka zikhokhe imali elinganiselwa ku-R385 uma zifuna ukuthola imigqomo emisha yokufaka udoti, kusho abakwaPikitup, ngoMsombuluko.
Amanani amasha azoqala ukusebenza mhla lulunye kuFebhuwari, abantu abafelwe yimigqomo nabantshontshelwe kuzomele bakhokhe uma befuna imigqomo emisha, kusho okhulumela abakwaPikitup uPansy Oyedele.
Phambilini abaninimuzi bebethola imigqomo mahhala, kuthi noma ilahlekile noma ifile, banikwe emisha mahhala ngaphandle kokukhokha indibilishi.
Onyakeni wezimali u-2011/12, abakwaPikitup bahambise imigqomo emisha engu-8500, kwadleka imali elinganiselwa ku-R3 million.
"Awumuhle lo mkhuba, imali ingasetshenziswa ekuhanjisweni kwezinsiza zabantu.”
U-Oyedele uthi abantu sebesebenzisa imigqomo beyisebenzisela ezinye izinto, hhayi ukufaka udoti
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Baboshwe beshushumbisa ugwayi eLimpopo
2012-05-23 14:03
Johannesburg - Sekuboshwe amadoda amabili adabuka eZimbabwe abanjwe ezama ukungenisa ugwayi kuleli ngokungemthetho, abasolwa baboshwe eMankweng, eLimpopo.
Okhulumela amaphoyisa uConstable Moses Molepo uthi abasolwa abaseminyakeni ephakathi kwengu-39 no-43 ubudala, bajahwe ngamaphoyisa ngoLwesithathu bagcina ngokuboshwa.
"Amaphoyisa ashaqe amabhokisi kagwayi angu-886, ugwayi lona ungenza imali engaphezu kuka-R50 000."
UMolepo uthi amaphoyisa ajahe imoto yabasolwa ngesikhathi ibonakala idlula irobhothi libomvu.
Abasolwa bazovela ngaphambi kweNkantoo yeMantshi eMankweng ngoLwesine.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).


text:
Kucishe kwaphazamiseka iCOP 17
BONISWA MOHALE
KUCISHE kwaphazamiseka ukuqala kwengqungquthela yesivuvujikelele eThekwini iConference of Parties (COP 17) njengoba imvula enamandla eqale ngeSonto kusihlwa idale umonakalo engxenyeni ye-Albert Luthuli International Convention Centre (ICC) lapho kukhona le ngqophamlando yomhlangano.
Emuva kwemibiko yokuthi le ndawo ilimele kakhulu ngenxa yemvula, uNobhala we-United Nations Framework on Climate Convention uNkk Cristiana Fugures uthe kuyiqiniso ukuthi i-ICC ithintekile ngemvula yangeSonto. Uthe imvula ishaye kakhulu uphahla naphansi kodwa wathi izingxoxo aziphazamisekanga.
“Imvula yayizolo idale umonakalo kodwa le ndawo esikuyo ayimoshekanga iye yathinteka ophahleni. Isimo sezulu sayizolo sikhombisa ngokusobala ukuthi izulu liguquka ngendlela engajwayelekile futhi sonke kufanele senze okuthile ngalokhu. Ngizwelana nabantu baseThekwini abashonelwe yizihlobo emvuleni yayizolo,” kusho uNkk Fugures.
Khonanamanjalo uNkk Figures ubuye waziphika izinsolo zokuthi ingqungquthela yokuguquka kwesimo sezulu iCOP 17 ngeke ize namehluko futhi izofana nohlelo lwezingxoxo olungasizi muntu.
“Angikholwa ukuthi kufanele abantu bafinyelele kulowo mbono njengoba singakezwa muntu othi ngeke azibophezele ezinqumweni esizozenza kule ngqungquthela. Esikutholayo wukuthi wonke amazwe ayafuna ukuba yingxenye yazo zonke izinhlelo esiza nazo, isibonelo nje akukho nelilodwa izwe elithi ngeke liyifake imali esikhwameni sentuthuko iGreen Climate Fund. Abantu kufanele bethembe ukuthi lezi zingxoxo yizona ezizokwenza umehluko,” kusho uNkk Figures.
IGreen Climate Fund yisikhwama okufanele ukuthi wonke amazwe angcolisa imvelo afake imali elinganiselwa ku-USD 100 billion ngonyaka ka-2020.
UNgqongqoshe wezangaPhandle kuleli, uNkk Nkoana Maite-Mashabane, uthe izingxoxo zaseThekwini zizohluka kwezijwalekile ngoba zizogxila kakhulu ekutholeni isisombululo yize engacacisanga ukuthi lokhu uzokwenza kanjani.
Ngokusho kukaNkoana-Mashabane kuncane kakhulu amazwe angavumelani ngakho kwazise wonke ayavuma ukuthi kufanele axhase isikhwama sokulungisa izinkinga ezidalwa wukuguquka kwesimo sezulu.
Uthe kuleli sonto amazwe azobe edingida udaba lweGreen Climate Fund nokwehliswa kwesisi esilimaza imvelo.
Udaba okungavunyelwananga kulona yilolo lokuthi kufanele kusetshenziswe ubuchwepheshe obunjani ukuze kungalinyazwa imvelo uma kuthuthukiswa iminotho yamazwe.
Kulolu daba uNkk Nkoana-Mashabane uthe uzokwenza konke okusemandleni ukuthi uzihlalisa phansi izinhlaka ezithintekayo zize zikwazi ukufinyelela esivumelwaneni esizovuna wonke umuntu.
“Size lapha eThekwini ukuqinisekisa ukuthi sifinyelela esivumelwaneni esizokwenza umehluko kuwo wonke amazwe. Izindaba okungavunyelwana ngazo ngizozama ukuthi ngikhulume namazwe angaboni ngaso linye ukuze size nesixazululo esisebenzayo,” kusho ungqongqoshe.
Kuleli sonto kusaxoxa ongqongqoshe bamazwe, nezithunywa ezizimele kanti ngesonto elizayo kulindeleke ukuthi izingxoxo zishube ngoba kuzobe sekukhona noMengameli bamazwe ahlukene nezithunywa zabo ezizosho ukuthi ziyahambisana noma kazihambisani nezinqumo zalengqungquthela.
Kuyimanje iJapan kayisafuni ukuba yingxenye yamazwe azibophezela esivumelwaneni sokuvikela imvelo esenziwa edolobheni lakuleliya lizwe iKyoto ngo-1997.


text:
UMphela uthi sekuyalunga ngaye
2013-01-24 10:02
Durban - Umdlali weBafana Bafana uKatlego Mphela ubhukule kwabonakala ukuthi akakalulami ngokugcwele ngesikhathi ezakhe zibhekene ne-Angola kodwa uthi sekuyalunga.
IBafana iguqise i-Angola ngo 2-0 ukuqhubeka nerekhodi lokuthi ayikaze ishaywe yi-Angola, kulandisa iKickOff.com.
Amagoli avalelwe nguSiyabonga Sangweni noLehlohonolo Majoro.
UMphela uthi akanandaba nokuthi akazange afake goli , inqobo nje uma iqembu liphumelele.
"Akungikhathazi ukuthi angifakanga magoli. Ngicabanga ukuthi ngokuhamba kwesikhathi ngizobe sengibuyele esimweni sami esejwayelekile," kusho uMphela.
Umqeqeshi uGordon Igesund wenze ushintsho obeludingeka nolumsebenzele ngesikhathi eqala ngoDean Furman noMay Mahlangu esikhundleni sikaKagisho Dikgacoi noYeye
Letsholonyane.
UFurman uthe ukuthokozele ukudlala noMahlangu.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
UMnyango ulwa nabenkohlakaloComment on this story
MHLENGI SHANGASE
ZININGI izikhulu zoMnyango wezeMfundo KwaZulu-Natal ezisazomiswa emsebenzini ngenkohlakalo yohlelo lokudla ezikoleni. Kuvela ukuthi ababalelwa eshumini basengcupheni yokumiswa noma yinini.
Inhloko yalo Mnyango, uDkt Nkosinathi Sishi itshele abezindaba ukuthi njengoba kwamiswa izikhulu ezimbili ezibhekene nalolu hlelo oluhlinzekwa ngo-R1.2 billion, baningi nabanye abazomiswa maduzane.
USishi uthe inkohlakalo bafuna ukuyisiphula nezimpande esifundazweni yingakho bengathi nsi bephenya kwasani.
“Sizomisa abanye abasebenzi abevile eshumini maduzane nje. Asidlali uma sithi inkohlakalo sifuna ukuyiqeda nya yingakho sithi abenza lokhu bazalelwe yinj’ endlini,” kusho uSishi.
Lolu hlelo luphakela abafundi ababalelwa ku-2.2 million nsuku zonke kanti ngenxa yenkohlakalo edla lubi kulolu hlelo uMnyango ufuna ukufukula imifelandawonye kube yiyo ezophakela izikole.
UNgqongqoshe walo Mnyango, uMnuz Senzo Mchunu uhlale ekhala ngokuthi othishanhloko ubathola bephakele izikole ngoba banezinkampani zabo ezenza lokhu.
Lokhu akuvumelekile kanti nabanye osomabhizinisi uthola ukuthi baphakela izikole ezicela ku-70 ngosuku okuyinto egxekwa kakhulu.
USishi uthe uma bebathola benecala bazokhonjwa indlela abenza inkohlakalo wathi izigcwawu zokuqondisa izigwegwe zizonekelwa umphakathi.
“Izigcwawu zokuqondiswa izigwegwe sizozenza esidlangalaleni ngoba sifuna ukutshengisa abasebenzi abenza lokhu ukuthi le nto yabo ayivumelekile,” kusho uSishi.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Uzame ukugaya inyoka ngomshini wokuwasha
2012-06-18 15:17
Johannesburg - Owesifazane waseZululand ucabange kabili wabona kuyisu elihle ukuthi azame ukugaya ngomshini uhalakasha lwenyoka ayibone iphakathi emshinini wakhe wokuwasha, kubika iThe Citizen.
"Ngivele ngavula umshini wapina ngase ngiyalinda," kusho uMargie Taylor, etshela abezindaba.
"Kube nobuguquguqu ngaphakathi emshinini, kuthe uma uma ngivula isicabha sawo ngayifica inyoka ikhathele uyibona ukuthi ididekile."
Lona wesifazane uthi uzame ukufonela umyeni wakhe kanjalo nabasebenza ukubamba izinyoka.
Umyeni kaTaylor uDavid ube esefika eyibamba inyoka eyikhipha emshinini wase eyidedela.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).


text:
Kuthiwa kushone umculi kuphahlazeka indiza
2012-12-10 10:03
Monterrey - Imboni yomculo ikhihle esikaNandi ikhalela umculi waseMexico uJenni Rivera, ozalwa eMelika, nekukholakala ukuthi ushonile engozini yokuphahlazeka kwebhanoyi.
Izikhulu bezingakakuqinisekisi ukushona kukaRivera, kanti nezihlobo zakhe eziseMelika zithi azikholwa ukuthi ubekhona ebhanoyini iLearjet 25, elisuke esikhumulweni ngeSonto.
"Indodana yami uLupillo ungitshele ukuthi kuphahlazeke indiza kaJenni, wathi bonke ebebephakathi bashonile," kusho uyise uPedro
Rivera, ekhuluma nabezindaba ebebetheleke ekhaya kubo eLos
Angeles.
" Ngicabanga ukuthi isidumbu sakhe siyizicucu asibonakali."
Umndeni sewamukele amazwi enduduzo aqhamuka kwabanye abaculi nosaziwayo.
– Landela IzindabaNews24 kuTwitter
(@IzindabaNews24).
- Sapa - AP


text:
Kuboshwe 'obenamabele' ezidakamizwa
2012-12-13 12:05
Los Angeles - Amaphoyisa aseSpain abophe owesifazane wasePanama ngoLwesithathu ofikele eBarcelona ngendiza ephuma eBogota, eColombia ephethe izidakamizwa ze-cocaine zigxishwe emabeleni okufakelwa.
Lona wesifazane ube eseyiswa emaphoyiseni aseBarcelona e-El Prat Airport ngemuva kwezimpendulo zakhe ezingacacanga kahle, nezisolisayo, ngesikhathi ebuzwa ngesizathu esenze wasuka eBogota, kush ihhovisi lezangaphakathi esitatimendeni.
Amaphoyisa aseSpain esesha kabanzi abagibeli abafika ngamabhanoyi asuka ezindaweni zaseLatin America, ngenhloso yokulwisana nokushushumbiswa kwezidakamizwa.
Ngesikhathi amaphoyisa ebona izibazi ezisezintsha negazi esifubeni sakhe lona wesifazane ube eseyiswa esibhedlela esiseduzane ukuze kubhekwe ukuthi uqinisile yini uma ethi usanda kufakelwa amabele.
Amabele lawo kutholakale ukuthi aqukethe i-cocaine engu-1.38 kg.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Reuters


text:
Umuthi obenze banolaka abavukuzi - Umbiko
2012-08-21 10:06
Johannesburg - Abavukuzi basemayini iLonmin eseMarikana,
eRustenburg, baba nolaka bavuka umbhejazana ngemuva kokuthi baphuze umuthi kakhokhovula wenyanga eyaziwayo endaweni, kusho umbiko.
“Ngemuva kokusebenzisa umuthi baba nolaka bangakhuzeka. Bebefuna impi kuphela, bebezizwa beyiziqhwaga ezingeke zahlulwa yilutho,” kusho umvukuzi uBulelani Malawana, etshela iphephandaba iDaily Dispatch.
“Umuthi ububiza inkulungwane yamarandi, ngiwunqabile ngoba angikholelwa kuwo," echaza.
Abavukuzi ababili abasinde kudutshulwa ngoLwesine batshele iphephandaba bathi bebekholwa wukuthi uma besebenzise umuthi wenyanga uNzabe, angeke inhlamvu yesibhamu ingene.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
Bayinqwaba ababulawa umphezulu kuleli
2013-02-13 16:50
Johannesburg - Bangaphezu kuka-260 abantu abashonayo kuleli laseNingizimu Afrika, unyaka nonyaka, bebulawa wumphezulu, kusho abakwaSA Weather Service, ngoLwesithathu.
Isangoma sezulu uPuseletso Mofokeng uthi lezi zibalo zithathwe kwabakwaStatistics SA, kanti zisuka kunyaka ka-1999 ziya ku-2007, la khona kwabikwa abantu abangu-2 375 ababulawa wumphezulu.
UMofokeng usho kanjena ngesikhathi ekhuluma esikoleni saseGoli, la khona abafundi ababili beshaywe wumbani.
Abafundi abahlanu abaneminyaka engu-16 ubudala baseProtea Glen Secondary, bashaywe wumbani ngesikhathi besendleleni bephuma esikoleni.
Oyedwa ulimale kambi.
Abanye abayisishiyagalolunye baseKing Edward VII School, bashaywe wumbani besemagcekeni esikole ngoLwesibili, ababili kubona balimale kanzinyana.
KwaZulu-Natal, nakhona kusale umphefumulo ngesikhathi kuhlasela izulu.
"Unyaka owaba nesibalo esiphansi kwaba ngu-2000, la khona kwashona abantu abangu-205 kuphela."
Izingozi eziningi zenzeka e-Eastern Cape, bese kulandela iKwaZulu-Natal.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).